text:
कास्कीकोट
कास्कीकोट नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । [२]
विषय सूचीसभ
जनसङ्ख्यासम्पादन
नेपालक वि.सं. २०६८ क जनगणना अनुसार कास्कीकोटक जनसङ्ख्या ५,८९२ अछि । जाहिमे १,५०८ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या २,५९१ आ महिलाक सङ्ख्या ३,३०१ रहल अछि ।
सन्दर्भ सामग्रीसभसम्पादन
- ↑ "नेपालक जनसंख्या २०६८", केन्द्रीय तथ्याङ्क विभाग, अभिगमन तिथि २०११।
- ↑ "कास्की जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


c: text/html

text:
दरभंगा। 25 अक्टूबर।
जिला केँ सिंहवाड़ा थाना अंतर्गत कटासा पंचायत म' शादी केर झांसा द' एक युवती केँ यौन शोषण करबाक मामला सामना आयल अछि। दरअसल गौड़ीनाथ ब्रह्मपुर गाम निवासी पीड़िता के संग बियाह केँ नाम पर पिछला दुइ बरख सँ यौन शोषण करि आब निकाह सँ इंकार करबाक घटना सामना आयल अछि। घटना केर संबंध म' पीड़िता द्वारा सिंहवाड़ा थाना म' कैल्ह सोमवार दिन एफआईआर दर्ज कराओल गेल अछि। एफआईआर म' गामक मों शाहिद, शाहिद केँ पिता मो. अनवर आर माँ क' नामजद कायल गेल छैन्ह।
पीड़िता केँ मानी तेँ उक्त युवक निकाह करबाक बात पर कैको बेर हुनका संग शारीरिक संबंध बनेलन्हि। ओतहि निकाह केँ बात करबा पर युवक हमेशा टाल मटोल करैत रहलनि। अंत म' पीड़िता द्वारा पुछला पर युवक निकाह सँ इंकार क' देलन्हि। जाहिक बाद मजबूरन पीड़ित युवती क' थाना म' एफआईआर दर्ज करबे परलैन्ह।
एहि मामला म' पुलिस के कहब अछि कि पीड़िता केँ बयानक आधार पर प्राथमिकी दर्ज क' लेल गेल अछि। पुलिस मामला केँ छानविन क' रहल अछि।

robotstxt: allowed

filter: keep


text:
पटना : मुख्यमंत्री नीतीश कुमार कहला अछि जे कि डौंडियाखेरा मे भ रहल खुदाई बकवास अछि। मुख्यमंत्री संत शोभन सरकार द्वारा देखल गेल सपना क आधार पर एक हजार टन सोना लेल उन्नाव क डौंडियाखेरा मे एएसआई द्वारा कैल जा रहल खुदाई कए समयक बर्बादी करार देलथि अछि। ओ कहला अछि जे सपना मं लोक बहुत किछु देखैत अछि। ओ कहला जे एक हजार टन सोना स बेसी मूल्यवान बिहारक मिथिला क्षेत्र क इतिहास अछि जे धूल क गर्त मे अछि। ओकर खुदाई आवश्यक अछि। मधुबनी जिला मे बलिराजगढ़ क किला जे 2200 साल पुरान अछि तेकरा लेल केंद्र सरकार लग कोनो समय नहि अछि। एहन पुरातात्विक महत्व क स्थल क खुदाई एएसआई द्वारा हेबाक चाहैत छल, मुदा केंद्र ओकरा सपना क पाछू लगा देलक अछि। बिहार सरकारक बेर-बेर आग्रह करबा क बावजूद ओहि ठाम खुदाई नहि कैल जा रहल अछि। मुख्यमंत्री कहला जे बलिराजगढ़ क खुदाई स केवल भारत इतिहास नहि बल्कि विश्व क इतिहास बदलि जाएत। विश्व सभ्यताक एकटा नव अध्याय ख्ुालत, मुदा एहि लेल केंद्र लग समय नहि अछि। मुख्यमंत्री जनता के दरबार मे मुख्यमंत्री कार्यक्रम क बाद पत्रकार सब स गप क रहल छलाह।
– इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मुख्यमंत्री नीतीश कुमार कहलनि कि सात निश्चय मे एक निश्चय महिला सभक लेल छल। एहिमे सरकारी नौकरि मे महिला सभके 35 प्रतिशत आरक्षण देबाक बात छल। सरकार बनबाक 2 माह के भितरे महिला सभके आरक्षण देबाक निर्णय लेल गेल आर ओहिके लागू सेहो क' देल गेल। 2 निश्चय युवा सभसे संबंधित छल। आर्थिक हल, युवा सभक बल के तहत पांच स्किम क' हाथ मे लेल गेल, जाहिमे बारहवीं पास विद्यार्थि सभके आगा के पढ़ाई लेल 4 लाख टाका केर सीमा तकके स्टूडेंट क्रेडिट कार्ड उपलब्ध कराओल जायत। युवा सभके उद्यम शुरू करबाक लेल नीति बनेबाक बात कहैत मुख्यमंत्री कहलनि कि एहेन उद्यमि सभक लेल पांच सौ करोड़ टाका के वेंचर कैपिलट फंड बनाओल गेल अछि।
मुख्यमंत्री जानकारी देलन्हि कि बिहार मे उच्च शिक्षा मे जाय बला छात्र-छात्रा सभक संख्या मात्र तेरह प्रतिशत अछि। आर्थिक तंगी ऐहिक मुख्य कारण रहल अछि। सरकार केर संकल्प अछि कि ई संख्या 35-40 प्रतिशत तक पहुंचे। संगहि ओ कहला कि रोजगार केर तलाश मे लागल 20 से 25 बरख के युवा सभके 2 बरख तक एक हजार टाका केर स्वयं सहायता भत्ता देल जायत, ताकि ओ बगैर अप्पन माता-पिता पर आर्थिक बोझ देना रोजगार के तलाश क' सकैथ।
एहि अवसर पर ओ कुशल युवा कार्यक्रम के जिक्र करैत कहलनि कि ऐहिक अंतर्गत हर इच्छुक युवा क' कम्प्यूटर सहित अंग्रेजी बाजबा व व्यवहार कौशल सिखाओल जे रहल अछि। सूबे के हर एक सरकारी कॉलेज व विश्वविद्यालय मे मुफ्त हाई-फाई केर सुविधा एहि बरख के फरवरी माह के अंत तक देबाक बात सेहो कहलनि। आओ ओ युवा सभसे अपील करैत कहलनि कि ई सुविधा पढ़ाई करबाक लेल देल जायत। ऐहिक गलत उपयोग करि समय बर्बाद नहि करब।
मुख्यमंत्री नीतीश कुमार कहलनि कि प्रदेश मे कॉलेज केर कमी अछि। एहिके ध्यान मे राखैत बिहार के हर जिला सहित खगडिया मे सेहो पॉलिटेक्निक संस्थान आर महिला सभक लेल आईटीआई संस्थान खुजत। ओतहि सूबे के हर एक अनुमंडल मे आईटीआई व एएनएम स्कूल खोलबाक बात सेहो केलन्हि। मौक़ा पर बिहार मे पांच नवा मेडिकल कॉलेज खोलबाक बात सेहो मुख्यमंत्री द्वारा कायल गेल। एहि बीच भीड से मेडिकल कॉलेज लेल खगडिया क' सेहो चुनबाक आवाज़ आयल लेकिन ओ भाषण के तेज आवाज मे दबी के रहिगेल। मुख्यमंत्री नीतीश कुमार हर मेडिकल कॉलेज मे नर्सिंग कॉलेज खोलबाक घोषणा सेहो केलन्हि।


text:
कोनो भी पुस्तकक पछाडि कऽ आवरण पृष्ठमे बार कोड जे छोट बक्सामे राखल रहैय १० वा १३ टा अङ्क ओहि आइएसबिएन छी । संसारमे लोकसभक नाम भिन्न-भिन्न होइत अछि तहिना दुनियामे किनको टेलिफोन नम्बर किनको सँ नै मिलैत अछि, ओहिना किताबक पाछा आइएसबिएन नम्बर सेहो भिन्न-भिन्न होइत अछि। विकशित देशसभमे अहि नम्बरक आधारमे इन्टरनेटसँ पुस्तक सम्बन्धी जानकारी प्राप्त होइत अछि।
संसारम पहिल बेर नम्बर राखवाला चलन सन् १९६६ मे बेलायतसँ सुरु भेल छल । ओहि ठामक बडका पुस्तक प्रकाशक मध्येम गनल आर आर बुकरक प्रमुख विलियम हेनरी स्मिथ देश भित्रके प्रकाशकसभक एकटा सम्मेलन आयोजना कऽ पुस्तक पछा फरक-फरक नम्बर राख्वाला चलन सुरुवात केनेए छल । सन १९७२ सँ


text:
शुक्रवार, 12 अगस्त 2011
रक्षाबंधन@प्रभात राय भट्ट
जगमें अनमोल अछि भाई बोहिनक प्यार
रक्षाबंधन अछि भाई बोहिनक बड़का त्यौहार
जुग जुग जीवु रन बन सं जीतक आबू
सुख समृधि शांति भैया अबिरल अहां पाबू
जगमें अनमोल अछि भाई बोहिनक प्यार
लौनेछी बोहिन अहांलेल रक्षाबंधनक उपहार
भेटत कतय बोहिन सन निश्च्छल स्नेहक अनुराग
बिचरण करय जगमें बोहिनक निस्वार्थ प्रेमक प्राग
जगमें अनमोल अछि भाई बोहिनक प्यार भैया
सैद्खन पावि हम अहींक प्रगाढ़ प्रेमक दुलार भैया
मुह मिठाई माथ फाग सोभैय ललाट पैर चन्दन
बिसरब नै बोहिन केर भैया बन्हैछी रक्षाबंधन
रचनाकार:-प्रभात राय भट्ट
सदस्यता लें टिप्पणियाँ भेजें (Atom)


text:
जी.एस.टी. विधेयक किछ दिन पहिने राज्यसभा आर लोकसभा मेँ पारित भेल छल। 15 राज्य आर राष्ट्रपति सँ मंजूरी भेटलाक बाद 60 दिनक भीतर राज्य आर केंद्र केँ प्रतिनिधि सभ केँ जी.एस.टी. काऊंसिल केर गठन करबाक होयत। जी.एस.टी. काऊंसिल टैक्स केँ दरक संगे वस्तु एवं सेवा केँ दर केँ बैंडक निर्धारण करत। राज्य सरकार पहिने सँ टैक्स दर ल के आमराय बनेबाक प्रक्रिया मेँ लागल अछि। मानल जे रहल अछि कि उत्पादित वस्तु सभ पर टैक्स घटत आर सेवा सभ पर बढ़त।
बिहार केँ वित्त मंत्री विजेंद्र यादव सदन म' राज्य सरकार दिस सँ जी.एस.टी. संसोधन बिल केर प्रस्ताव राखैत कहला कि राष्ट्र हित म' पहली बेर राज्य आर केंद्र केर सरकार साथ मिल कुनू प्रस्ताव पर सहमति देबा जे रहल अछि। विजेंद्र यादव कहला कि इ एक ऐतिहासिक डेग अछि।


text:
कालीका, कास्की
कालीका, कास्की नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । [२]
विषय सूचीसभ
जनसङ्ख्यासम्पादन
नेपालक वि.सं. २०६८ क जनगणना अनुसार कालीका, कास्कीक जनसङ्ख्या ३,८८० अछि । जाहिमे १,०२६ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या १,७४५ आ महिलाक सङ्ख्या २,१३५ रहल अछि ।
सन्दर्भ सामग्रीसभसम्पादन
- ↑ "नेपालक जनसंख्या २०६८", केन्द्रीय तथ्याङ्क विभाग, अभिगमन तिथि २०११।
- ↑ "कास्की जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
दरभंगा। सांसद कीर्ति झा आजाद कहला अछि जे शहर क ढांचागत विकास लेल विशेष पहल हेबाक चाही। ओ नगर निगम खास क महापौर गौरी पासवान कए शहर क सौंदर्यीकरण लेल एकटा विशेष बैसार बजेबाक सुझाव देलथि अछि। सांसद कहला जे शहरक विकास लेल सर्वसम्मंति स एकटा प्रारूप तय हेबाक चाही जाहि पर त्वोरित अमल कैल जा सकए। ओ कहला जे निगम एकटा एहन बैसार आयोजित करै जाहि मे सांसद, विधायक आ निगम पार्षद सब मिल कए दरभंगा क विकास लेल अपन अपन राय आ सुझाव दथि आ ओहि पर आम सहमति स अमल कैल जाए।
किछु सडक क शिलान्याौस आ लोकार्पण लेल दरभंगा आयल सांसद श्री आजाद निगम बोर्ड क बैसार मे सेहो शामिल भेलाह। नव निगम बोर्ड क एहि पहिल बैसार मे सांसद कीर्ति आजाद शहर क विकास स संबंधित डीपीआर तैयार करबा लेल निगम अभियंता सुशील कुमार स कईटा प्रश्न पूछलाह। श्री आजाद हुनकर उत्तर स असंतुष्ट भ शहर क विकास लेल मात्र गप करबाक नहि बल्कि कागजी काज करबा पर बल देलथि। ज्ञात हुए जे इ’समाद आ इटीवी क संयुक्तब खोज मे 1936 मे तैयार भेल दरभंगा क ओ मास्टिर प्लाेन भेटल अछि जे आधिकारिक तौर पर लुप्त् करार देल जा चुकल छल। टेम्लेो क बनाउल मास्ट र प्लाान भेटला स दरभंगा लेल नवका मास्टतर प्लाोन बनेनिहार सब परेशान भ गेलाह अछि, किया त आब हुनक कलम क दिशा पुरान मास्ट र प्लाान स तय करबा लेल दबाव बनि रहल अछि।
एहन मे सांसद कीर्ति आजाद सेहो शहरक विकास लेल मौखिक सुझाव आ कार्रवाई स बेसी लिखित सुझाव पर जोर देलथि अछि। ओ शहरक विकास लेल गंभीर भ काज करबा पर बल दैत निगम पार्षद सब स अपन गप लिखित रूप मे दर्ज करेबा लेल कहलथि। सांसद कहला जे लिखित रूप मे गप कहला स नगर आयुक्तस बा महापौर कए उत्तेर देबा मे या अमल करबा मे सुविधा होएत। मौखिक गप करबा स सर्वाधिक लाभ नगर आयुक्तत कए होइत अछि जिनका लग कोनो लिखित प्रमाण नहि रहला स ओ अपन मर्जी स शहरक विकास करबा लेल आजाद भ जाइत छथि। सासंद कहला जे केंद्र शहर क विकास लेल कईटा योजना चला रहल अछि, मुदा दरभंगा कए ओकर लाभ नहि भेट रहल अछि। किया त राज्यस सरकार या दरभंगा नगर निगम एहि लेल कोनो प्रस्ताओव तक तैयार नहि केने अछि। जखन अहां कोनो प्रस्ताव तक तैयार नहि केने छी त अहां कए योजनाक लाभ कोना भेटत। ओ कहला जे शहर मे जलापूर्ति लेल एखन धरि 40 करोड खर्च भ चुकल अछि, मुदा ओकर उपयोगिता जनता लेल एखन धरि शून्ये अछि।
नगर निगम बोर्ड भेल एहि महत्वपूर्ण बैसर मे सथानीय स्तपर पर कईटा प्रसताव आ फैसला भेल। कुल मिला कए बैसार मे शहर क विकास पर मंथन क दौरान कईटा सपना कए सच करबा लेल सेहो विमर्श भेल। बैसार मे नगर निगम क दिग्घी पोखरि मे बनल नौका विहार आ चंद्रधारी संग्रहालय मे बनल संगीतमय फव्वारा कए आनंद शहरवासी कए शीघ्र देबा लेल एकटा प्रस्ताव पारित कैल गेल। महापौर क अध्यक्षता मे भेल एहि बैसार मे नगर विधायक संजय सरावगी, विधान पार्षद विनोद कुमार चौधरी, नगर आयुक्त केबीएन सिंह सहित कईटा अधिकारी आ निगम कर्मी उपस्थित छलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
शहर क सौंदर्यीकरण लेल अलग स बैसार हेबाक चाही : कीर्ति
दरभंगा। सांसद कीर्ति झा आजाद कहला अछि जे शहर क ढांचागत विकास लेल विशेष पहल हेबाक चाही। ओ नगर निगम खास क महापौर गौरी पासवान कए शहर क सौंदर्यीकरण लेल एकटा विशेष बैसार बजेबाक सुझाव देलथि अछि। सांसद कहला जे शहरक विकास लेल सर्वसम्मंति स एकटा प्रारूप तय हेबाक चाही जाहि पर त्वोरित अमल कैल जा सकए। ओ कहला जे निगम एकटा एहन बैसार आयोजित करै जाहि मे सांसद, विधायक आ निगम पार्षद सब मिल कए दरभंगा क विकास लेल अपन अपन राय आ सुझाव दथि आ ओहि पर आम सहमति स अमल कैल जाए।


text:
ज्ञानेश्वर
पटना। परिस्थिति भले एखन धरि संग नहि दैत रहै,मुदा पटना क एसएसपी अमृत राज जंग छोडेबा लेल कोशिश शुरु क देलथि अछि। ओ अपन पुरान फार्म मे लौटबाक कोशिश मे सेहो लागि गेलथि अछि, जेकरा लेल हुनका पटना क कमान सौंपल गेल अछि। पूर्व मे एसपी (सिटी) क रुप मे ओ पटना मे नीक पारी खेलेने छलाह। मुदा जखन एहि बेर पटना एलाह त हुनका पटना पुलिस क पुलिसिंग अपने बुझबा मे नहि आयल।
इ हकीकत अछि जे पिछला कई साल मे पटना क पुलिसिंग कए रीयल इस्टेट क कारोबार निगलि गेल अछि। जाहि प्रकार स दाम पहाड क उंचाइ कए छुबि रहल अछि,सब लाल भ गेलथि अछि। डीजीपी अभयानंद गलत नहि कहैत छथि जे बढैत अपराध क मूल मे जमीन क कारोबार/झगड़ा बेसी अछि। मुदा,एहि मे पुलिस क भूमिका पर कियो बजबा लेल तैयार नहि अछि। सच कही त पुलिस क इच्छा अपराध-नियंत्रण स बेसी एहि कारोबार मे देखबा आ सुनबा लेल भेटैत अछि। पूर्व मे पदस्थापित किछु अधिकारी एहि धंधा कए संरक्षण दैत रहलाह अछि, नतीजा भेल जे अपराध बढैत च गेल। कमाई आओर हिस्सेदारी क जानकारी सब गोटे लग अछि मुदा चुप्पी एहन जे टूटत नहि।
इ सही अछि जे अमृत राज कनि दोसर तरहक अधिकारी छथि। एखन धरि ओ एहन कोनो धंधा मे नहि घुसलाह अछि। एहन मे,पटना एला पर आ अपन विरासत कए देख माथा पीट लेब हुनका लेल स्वाभाविक छल।
पाटलिपुत्र कालोनी क एसबीआई कांड क बाद स हुनकर तामस सातम आसमान पर छल। तखने मनेर मे हिरासत मे एकटा कैदी क मौत भ गेल। ताबड़तोड़ भ रहल अपराध एक दिस चुनौती बढ़ा देने छल,त दोसर दिस इ भय सेहो बढैत जा रहल छल जे अपन पुरान ‘इमेज’ कए बट्टा लगबा स कोना रोकल जाए। कहल जा रहल अछि जे आब ओ हार मानबा लेल तैयार नहि छथि। ओ अपन सब करीबी कए कहि देलथि अछि जे कार्रवाई होएत। पैघ अधिकारी स सेहो कहि देलथि अछि जे हुनका टीम क फील्डिंग अपने तय करबा लेल छूट भेटबाक चाही। फेर नतीजा क प्रतीक्षा करू। कहल जा रहल अछि जे हुनकर इ मांग मानि लेल गेल अछि आ अमृत राज कए पूरा छूट द देल गेल अछि।
एकर बाद ओ अपन आपरेशन अपन अंदाज मे प्रारंभ करि देलथि। थानेदार जेल गेल,बाकी सब सस्पेंड। मन-मिजाज स काज करबा लेल लगभग सबटा नव डीएसपी हुनका भेट गेलथि अछि। रविदिन ओ बचल-खुचल कसर थाना क व्यवस्था बदलि कए पूरा क देलथि। एक संग सातटा थानाध्यक्ष (पाटलिपुत्र/एसके पुरी/ अगमकुआं/ कंकड़बाग/ परसा बाजार/ बहादुरपुर/ बाइपास/) लाइन हाजिर करि देल गेलाह अछि। पाटलिपुत्र क थानाध्यक्ष किछु दिन पहिने जिम्मेवारी सम्हारने छलाह,मुदा एसबीआई कांड हुनकर बलि ल लेलक। अगमकुआं क थानाध्यक्ष क नपब त साकेत गुप्ता-प्रेम सिंह हत्या-कांड क बाद तय छल। कंकड़बाग आ एसके पुरी क थानाध्यक्ष सेहो एसएसपी कए अपन मिजाज क हिसाब स फिट नहि बुझा रहल छलाह।
कुल 17टा थाना क कमान नव लोक कए सौंपल गेल अछि। जाहि मे-गिरिदेव तिवारी (सचिवालय),बी के सिंह (आलमगंज),प्रवणेंद्र भारती (पाटलिपुत्र),अरुण गुप्ता (कंकड़बाग),गजाधर मिश्रा (दानापुर),पूर्णेन्दु सिंह (मसौढ़ी),ज्योति प्रकाश (हथीदह),उत्तिम सिंह (अगमकुआं),संजय कुमार-1 (एसके पुरी),एसके शाही (फतुहा),मनीष कुमार (बाईपास), बी के मेधावी (शाहपुर),मुकेश चंद्र कुंवर (परसा),प्रमोद कुमार राय (गौरीचक),अविनाश कुमार (धनरुआ),राकेश कुमार (नदी) व सुजीत कुमार (बहादुरपुर) शामिल छथि।
एसएसपी क एहि बदलल मिजाज क असर सेहो देखा रहल अछि। एक दिस जतए साकेत गुप्ता हत्या-कांड मे फरार चलि रहल गोगो कए टीम जाकए जमुई स गिरफ्तार क लेलक अछि ओतहि सुल्तानगंज थाना क्षेत्र मे सेहो कईटा अपराधी दबोचल गेलाह अछि। हिनका सब पर हाल मे धनबाद जाकए एकटा ज्वेलरी शाप कए लूटबाक आरोप अछि। पटना कए अपराध मुक्त करबा लेल भ रहल एहि प्रयास मे तखन आओर धार भेटत जखन एसएसपी-एसपी (सिटी) क ट्यूनिंग जल्द स जल्द ठीक भ जाए। अगर एहन नहि भेल त एक गोटाक तबादला तय अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
Tuesday, July 15, 2014
उझट बात
उझट बात
चारि बजि कऽ पाँच मिनट भऽ गेल। राजमिस्त्रीक संग काज केनिहारि आने संगी-साथी जकाँ बुधनीओ बहिन दरबज्जेक चापाकलपर देह-हाथ धो कऽ ओसारपर राखल झोरा लिअ एली। ओसारपर बैसल प्रोफेसर साहैब, मिस्त्रीकेँ कहलखिन-
“सभ कियो चाह-पीब लिअ तखनि जाइ जाएब।”
चाह पीबैक प्रतिक्षामे दुनू मिस्त्री आ दुनू सहयोगी ओसारक आगूमे, जैठाम चबुतरा बनि रहल अछि, बैस गप-सप्प जे आइ केते काज भेल आ काल्हि की सभ करैक अछि, शुरू केलक। आठ बजे भिनसरसँ चारि बजे बेर तक काज चलैए। पाँच गोटेक मेरिया अछि। ओना प्रोफेसर साहैबक नजरि बुधनी बहिनपर आठे बजे, जखनि काजपर आएले छेली, पड़लनि मुदा बजला किछु ने। बजबे की करितथि, रंग-रंगक विचार तँ मनमे छेलनिहेँ। बुधनीक उमेर जरूर पचास-पचपनक हएत, पचास-पचपनक उमेर जिनगी उतरैक समए भेल। परिवारोमे बेटा-पुतोहु हेबे करतै। मुदा हेबे करतै, तेकरो कोनो ठीक थोड़े अछि, नहियोँ भऽ सकै छै। मुदा हाथक चुड़ी आ माथक सेनुर तँ किछु गवाही दइते अछि। मुदा ई गवाही तँ पतिक भेल, बेटाक नै। जहिना कोनो काजक अपन समए होइए तहिना किछु बजबोक तँ अपन समए होइते अछि। तँए मिस्त्रीकेँ गिट्टी, िसमेंट, बालु इत्यादि सभ समान सुमझा काज देखा अपना काजमे प्रोफेसर साहैब लगि गेला। मुदा बुधनी बहिन प्रोफेसर साहैबक मनकेँ पकड़ि लेलकनि। लाली गोराइ, गठल देह, काज करैक वएह चुमकी जे जुआनीमे रहैक। मुदा बिना गप-सप्प केने बुझिओ तँ नहियेँ सकै छी। सभ अपन-अपन जिनगीमे काजक चक्कीक संग चलि रहल अछि तैठाम अनका बाधित कऽ गपो-सप्प करब नीक नहियेँ हएत। ठेकनबैत प्रोफेसर साहैब बेरुका चाह पीबैक समए गर अँटौलनि। गर अँटौलनि जे दस बजेमे कौलेज जाएब, अबैक कोनो ठेकाने ने अछि, चारि बजेक पछातिओ आबि सकै छी, आ लगलो आध घंटा पछाति घूमि कऽ आबि सकै छी। अपनो परियास करब जे चारि बजेक चाह संगे पीब जइसँ चाहे पीबैकाल बुधनी बहिनकेँ लगेमे बैसा चाहो पीब आ गपो सभ करब। ट्यूसनियाँ विद्यार्थी जकाँ प्रोफेसर साहैब अपन समैपर तैयार भऽ गेला। बुधनी बहिनकेँ अपनो संगी साथी आ रस्ताे-पेरामे चिन्हारए सभ संग-संग बजारक दोकानदारो सभ बुधनीए बहिन कहैत, मुदा प्रोफेसर साहैब गामक नाओं लऽ कऽ राधोपुरवाली कहै छथिन। झोरा लैतेकाल प्रोफेसर साहैब बुधनी बहिनकेँ कहलखिन-
“ऐ राघोपुरवाली, अहाँसँ किछु गपक काज अछि, तँए अहाँ एतै बैस कऽ चाह पीबू।”
बुधनी बहिनक मनमे कोनो मेख-वृख नै। दुनू परानी प्रोफेसर साहैब जहिना कुरसीपर बैसला तहिना बुधनीओ बहिन चौकीपर बैसलि। प्रोफेसर साहैबक बेटी चाह बना पहिने चारू मिस्त्री-हेल्परकेँ देलक। पछाति, दुनू परानी प्रोफेसर साहैब आ बुधनी बहिन लेल चाह अनलक। एक घोँट चाह पीब प्रोफेसर साहैब मिस्त्रीकेँ कहलखिन-
“सिंहेसर, काजक पछाति एकेठाम सभ हिसाब दऽ देब, जइसँ किछु आनो काज परिवारक भऽ जाएत।”
सभ दिन काज करैबला श्रमिक अपन जिनगी अपन कमाइपर ठाढ़ केने चलैए। मुदा जिनगी चलैले तँ सहयोगीक सहयोग पड़िते अछि। तँए बजारक साइओ दोकानक बीच लोक अपन कारोबार किछु सीमित तँ काइए लैत अछि। जैबीच अपन काज चलबैए। नगद-उधारक बीच तँ जिनगी चलिते अछि। तँए केकरो प्रोफेसर साहैबक विचार अधला नै लगल। चाह पीब सभ-मिस्त्री-हेल्पर- चलि गेल। बेटीक संग प्रोफेसर साहैब दुनू परानी आ बुधनी बहिनक बीच गप-सप्प शुरू भेल। प्रोफेसर साहैबक पत्नी- जूही- बुधनी बहिनकेँ पुछलखिन-
“बेटा-पुतोहु नै अछि जे अहाँ अहू उमेरमे एते भारी काज करै छी?”
पत्नीक बात प्रोफेसरो साहैबकेँ नीक लगलनि। नीक ई लगलनि जे कतारबंदी गप तँ ओतए ने चलैए जेतए पहिनेसँ निर्धारित रहैए। मुदा जैठाम से नै तैठाम तँ रोटीक मुड़ी बनबै पड़त।
जूहीक प्रश्न सुनि बुधनी बहिनक मनमे जेना रीश उठलनि। मुदा परिवारक बात सभठाम बजलो तँ नहियेँ जाइ छै। तँए रीशकेँ दबैत बुधनी बहिन बाजलि-
“बेटा-पुतोहु अछि आ पतिओ छथिए। मुदा...?”
‘मुदा’ सुनि जूही चौंकैत पुछलखिन-
“मुदा की?”
विसमित होइत बुधनी बहिन बाजलि-
“जहिना अखनि काज करैत देखै छी तहिना सभ दिन करैत एलौं अछि। मुदा जइ दिन पुतोहु कहलक, सासु सन कोनो लछने नै छन्हि, तही दिनसँ बेटा-पुतोहुकेँ छोड़ि अपन अपंग पतिओक भार उठा चलि रहल छी।”
बुधनी बहिनक उत्तर पाबि जेना प्रोफेसर साहैबकेँ बजैक गर भेटलनि। गर भेटिते बजला-
“ओइ चारू गोरेकेँ रोज नै देलिऐ, एकेबेर अंतमे फरिछा देबै। मुदा अखनि तँ अहाँ असगरे रहि गेलौं। जँ पाइक जरूरी हुअए तँ अहाँकेँ अझुका रोज सम्हारि सकै छी।”
प्रोफेसर साहैबक बात सुनि बुधनी बहिनक मनमे उठल एक दिनक के कहए जे सालो भरि निरमलीक कोनो दोकानदारसँ उधार मांगब तँ एको बेर नै नहियेँ कहत। उधार लऽ लेब हिसाब फड़िछौट भेला पछाति दऽ देबै। तँए मनमे मिसिओ भरि चिन्ता नै। मुदा जखनि प्रोफेसर साहैब मुँह खोलि बजला तखनि अपन कमाइक बोइन लेब कोन अधला भेल। बुधनी बहिन बाजलि-
“भाय साहैब, अखनि फुटा कऽ हमरा कहलौं मुदा जखनि ओहो सभ छला तखनि समए किए लऽ लेलिऐ?”
निभर, निरभय होइत अपन बात रखैत प्रोफेसर साहैब उत्तर देलखिन-
“आन प्रोफेसर जकाँ हम नै छी, जे अनेरो दूधबलाक तगेदा, तरकारीवालीक तगेदा आ हित-अपेछितक तगेदा सुनैत रहब। ओना तगेदो सभ अधले होइए सेहो बात नहियेँ अछि। जेना केकरो कोनो विचार करैक समए बना लेलौं, मुदा काजक दवाबमे समैपर नै जा सकलौं, तैठाम जँ दोबारा-तेबारा तगेदो भेल तँ अधला नहियेँ भेल।”
प्रोफेसर साहैबक विचार बुधनी बहिन नीक जकाँ नै बूझि सकल। दोहरी बात बूझि पड़लै। एक दिस केकरो तगेदा नै दोसर काजक पछाति हिसाब देब। बाजलि-
“भाय साहैब, हमरा रोज दइक बात कहै छी आ संगी सभकेँ काजक पछातिक बात कहलियनि?”
जेना अपन हृदए खोलि प्रोफेसर साहैब बजला-
“अहाँसँ लाथ कोन राघोपुरवाली। पान सौ हजार बेर-बेगरता लेल हाथमे रखै छी, जँ अहाँकेँ दू सौ दाइए दइ छी तैयो तीन सौ बँचैए। मुदा पाँचो गोरेक नै पुरैत, तँए बजलौं।”
प्रोफेसर साहैबक बात सुनिते बुधनी बहिनक मन मानि गेल जे हमरासँ कोनो कलछपन नै केलनि। बाजलि-
“भाय साहैब, दोकानदार सभ हमरा ओहेन गहिंकी नै बुझै छथि जे खाइओ लइए आ दसटा गारिओ पढ़ि दइए। जखने दोकानपर जाइ छी तखने आन गहिंकीकेँ छोड़ि पहिने समान दइ छथि।”
बुधनी बहिनक बात सुनि जूही टिपलनि-
“ई उचित भेल?”
जूहीक प्रश्न सुनि मुस्की दैत बुधनी बहिन बाजलि-
“यएह तँ चलाकी छी। दोकानमे पचासो गहिंकी अछि, रंग-रंगक जिनगीक बीच चलि रहल अछि, जेकरा दोकानदार नै चिन्है-जनै छै, मुदा ओहेन चिन्हारकेँ तँ जनिते अछि जेकर बनहौटा जिनगी छै। अहाँ ऐठामसँ छूटब दोकानपर जाएब, रातिसँ काल्हि दिन धरिक खर्च होइबला चीज-बौस कीनब, दू कोस जाइओ पड़त, गामपर जाएब तखनि मुरही-कचड़ी पतिदेवकेँ जलखै करए देबनि। अपने चुल्हि-चिनवारक काजमे जुटि जाएब। जँ सबेर-सकाल खा-पी सूतब नै, तँ दिनका ठेही केना कमत।”
एके साँसमे बुधनी बहिनक गप सुनि प्रोफेसर साहैब सहमि गेला। बजला-
“केते दिनसँ ई काज करै छी?”
बुधनी बहिन-
“आठ बर्खसँ।”
प्रोफेसर साहैब-
“तइसँ पहिने?”
“घर-अँगनाक काजो सम्हारै छेलौं आ खेत-पथारमे बोइनो-बुत्ता करै छेलौं।”
“पति की करै छला?”
“तइसँ पहिने ओ बजारेमे रिक्शा चलबै छला। साँझू पहर दोकान-दौरीक काज केने घरपर पहुँचै छला। मुदा जइ दिन जीपक ठोकर रिक्शामे लगल आ जाँघ टुटलनि, तइ दिनसँ जीबै तँ छथि मुदा चलै-फिड़ैक तागति नै छन्हि।”
“बाल-बच्चा कएटा अछि?”
“तीन भाए-बहिन अछि। दुनू बहिन सासुर बसैए आ बेटा लगमे रहैए।”
“बेटा-पुतोहु भीन अछि?”
“अपने भीन भऽ गेलौं।”
“किए?”
“पुतोहुक ओ बात अखनो मन पड़ैए तँ ओहिना रीश उठैए। पुतोहु बाजल जे सासुक लछने ने छन्हि। बाजल-तँ-बाजल। अपन बेटा-बेटी जकाँ थोड़े बाजल। मुदा बेटा ओकरा किछु ने कहलकै, तेकर आनि-पीड़ा बरदास नै भेल। तही दिनसँ बजारक काज पकड़लौं।”
“अपना खेत-पथार नै अछि?”
“नै।”
¦¦¦
२६ जुन २०१४
Subscribe to: Post Comments (Atom)


text:
जलढाका उपजिला
जलढाका उपजिला, बंगलादेशक एक उपजिला छी,[२] जे बंगलादेशमे तृतीय स्तरक प्रशासनिक अञ्चल होइत अछि (जिलाक अधीन) ।[३] ई रङ्गपुर विभागक निलफामारी जिलाक एक उपजिला छी, जाहिमे, जिला सदर समेत, कुल ६ उपजिला अछि, आ मुख्यालय निलफामारी सदर उपजिला, अछि । ई बांग्लादेशक राजधानी ढाका सं उत्तर दिशा मे अवस्थित अछि । ई मुख्यतः एकटा ग्रामीण क्षेत्र छी, आर अधिकांश आबादी ग्रामीन इलाक में रहैत अछि।
जनसाङ्ख्यिकी[सम्पादन करी]
एतयक आधिकारिक स्तरक भाषासभ बङ्गला भाषा आ अङ्ग्रेजी अछि । तथा बंगलादेशक कोनो भी अन्य क्षेत्र जका अछि, एहि ठामक प्रमुख मौखिक भाषा आ मातृभाषा बङ्गला अछि । बङ्गाली छोडि अङ्ग्रेजी भाषा सेहो बहुतो लोकसभद्वारा जानल आ समझल जाइत अछि, जबकि सांस्कृतिक आ ऐतिहासिक निकटता तथा भाषासभक समानताक कारण, बहुतो लोक सीमित मात्रामे हिन्दुस्तानी (हिन्दी/उर्दू) सेहो समझैमे सक्षम अछि ।[४] एतय बहुसंख्यक धर्म, इस्लाम अछि, जबकि प्रमुख अल्पसङ्ख्यक धर्म, हिन्दू धर्म अछि । रङ्गपुर विभागमे, जनसाङ्ख्यिकीक रूप सँ, इस्लामक अनुयाई, आबादीक औसतन करीब ८८% अछि, जबकि शेष जनसङ्ख्या प्रमुखतः हिन्दू धर्मक अनुयाई अछि । ई मुख्यतः ग्रामीण क्षेत्र अछि, आ अधिकांश आबादी ग्रामीण इलाकासभमे रहैत अछि ।[५]
अवस्थिति[सम्पादन करी]
जलढाका उपजिला बंगलादेशक उत्तरी सीमान्तसभमे स्थित, रङ्गपुर विभागक निलफामारी सदर उपजिला,मे स्थित अछि ।[६]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- उपजिलासभक सूची (पिडिएफ) (अङ्ग्रेजी)
- जिलानुसार उपजिलासभक सूची-लोकल गवर्नमेन्ट इन्जिनियरिङ डिपार्टमेन्ट, बंगलादेश
- http://hrcbmdfw.org/CS20/Web/files/489/download.aspx (पिडिएफ)


text:
नई दिल्ली। 04 जनवरी। पाकिस्तान क' मुंहतोड़ जवाब दैत सीमा सुरक्षा बल (BSF) दस सँ बारह पाकिस्तानी रेंजर्स क' ढेर क' देलक। कैल्ही सांबा सेक्टर मे पाकिस्तान स्नाइपरक हमला मे कांस्टेबल आर पी हाजरा शहीद भ' गेल छलाह। अपने क' बता दी कि आय जवाबी कार्रावई मे बीएसएफ पाकिस्तानक तीन मोटर रेंज आओर बीओपी क' सेहो निशान बनेलक।
कैल्हि जम्मू मे अंतरराष्ट्रीय सीमा पर तैनात बीएसएफ के एक जवान आर पी हाजरा पाकिस्तानक दिस सँ भारतीय चौकी पर कायल गेल गोलीबारी मे शहीद भ' गेल छलाह। पश्चिम बंगालक मुर्शिदाबाद केर रहिवासी हाजरा बीएसएफ मे करीब 27 बरख सेवा देना छलाह। हुनकर 21 बरखक एक बेटी आओर 18 बरखक बेटा अछि।


text:
शनिवार, 3 मार्च 2018
दरभंगा : [प्रणव कुमार चौधरी] दरभंगा जिलाक हायाघाट प्रखंडकेँ बसहा मिर्जापुर पंचायतक गिरधरपुरमे एकहि समुदायक दू वर्गमे भेल भयंकर मारि-पीट केर कारण फगुआ जे रंग आ गुलाल खेलबाक प्रतीक मानल गेल अछि ओ मातममे बदलि जेबाक खबैर आबि रहल अछि।
काल्हि फगुआ छल जाहि कारणसँ सड़क पर गाड़ी-घोड़ा सेहो नहिए केर हिसाब-किताबमे चलैत छल आओर एहि स्थितीमे भेल घटनामे घायल एक वर्गक एक गोटाकेँ खाट पर राखिकय इलाजक लेल अस्पताल लs जेबाक क्रममे रास्तेमे ओहि व्यक्तिकेँ मृत्यु भs गेल। खबैर लिखबाक समय धरि अहि बातक जानकारी नहि भेटि सकल अछि जे उक्त घटना कोन कारणसँ भेलैक अछि। भेटल जानकारीकेँ मुताबिक दुनु पक्षसँ आओर बहुतरास लोके घायल छथि। आशोक पेपड़ मील थाना प्रभारी एही घटनाके पुष्टि केलनि अछि।
Labels: दरभंगा


text:
Friday, August 10, 2012
ओमप्रकाश झा -सफल अधिकारी
ओमप्रकाश झा
सफल अधिकारी
वातानूकुलित चैम्बरक शीतल हवा मे रिवॉल्विंग चेयर पर आरामसँ अर्द्धलेटल अवस्थामे बैसल छलाह श्री बिमलेश चन्द्र। जी हाँ श्री बिमलेश चन्द्र, जे हमर विभागक एकटा सफल आयकर अधिकारी मानल जाइत छथि। हुनकर प्रभावी व्यक्तित्वक आगाँ पूरा विभाग नतमस्तक रहैत अछि। जतए ककरो कोनो काज अटकल कि श्री बिमलेश तुरत यादि कएल जाइत छथि। की अधिकारी आ की कर्मचारी, सभ गोटे हुनकर काज कराबै केर क्षमता आ हुनकर व्यक्तित्वक लोहा मानैत छथि। आइ वएह बिमलेश जी किछ शोचपूर्ण मुद्रामे अपन कुर्सीमे घोंसिआएल छलाह। हम भीतर ढुकबाक आज्ञा माँगलियन्हि तँ बिना डोलल संकेतसँ बजेलाह आ हम ओइ सुन्नर वातानूकुलित कक्षमे प्रवेश कऽ गेलौं। एतए ई बता दी जे जहियासँ हमर विभागमे कम्प्यूटर जीक पदार्पण भेलन्हि, तहियासँ सभ अधिकारीक कक्ष वातानूकुलित भऽ गेल अछि। ओना ई अलग गप थीक जे ई वातानुकूलन कम्प्यूटर जी लेल भेल छन्हि। हम बिमलेश जी सँ चिन्ताक कारण पुछलियन्हि। ओ बजलाह- "जहियासँ मयंक सर गेलाह आ खगेन्द्र सर एलाह, तहियासँ हम चिन्तित छी।" मयंक शेखर हमर सभक आयकर आयुक्त छलाह जिनकर बदली भऽ गेलन्हि आ हुनका स्थानपर खगेन्द्र नाथ जी नवका आयुक्तक पदभार ग्रहण केलखिन्ह। हम कहलियन्हि- "यौ ऐ गपसँ चिन्ताक कोन सम्बन्ध? कियो आयुक्त रहथि, अपना सभकेँ तँ काज करै केँ अछि, से करैत रहब।" बिमलेश- "अहाँ ऐ दुआरे फिसड्डी छी आ सदिखन अहिना फिसड्डी रहब।" हम चुप रहि कऽ पराजय स्वीकार केलौं आ ऐसँ अओर उत्साहित होइत ओ बजलाह- "अहाँ बुड़िराज छी। ई जनतब राखनाइ बड्ड जरूरी अछि जे नबका सर कोन मिजाजक लोक छथि।" हम- "से किए?" ओ अपन ज्ञानसँ हमरा आलोकित करैत कहलाह- "मिजाजक पता रहत तहन ने ओइ अनुरूपे काज कएल जेतै।" फेर ओ सोझ भऽ कऽ बैस गेलाह आ एकटा नम्बर दूरभाषपर डायल करैत बजलाह जे मयंक सर केँ फोन करै छियन्हि। ओकरा बाद एकटा चुप्पी आर, फेर बिमलेश जी मुस्की दैत विनीत भावमे दूरभाषक चोगापर बाजलथि- "प्रणाम सर। हम बिमलेश।"
----------------------------------------------
"जी सब नीके छै अपनेक आशीर्वाद सँ।"
----------------------------------------------
"जी अहाँ संगे काज करए केर आनन्द किछु अओर छल। अहाँक विषयक पकड़ आ अहाँक ज्ञान--- ओ सभ मोन पड़ैत अछि।"
-----------------------------------------------
"झूठ नै कहै छी। अच्छा सर अहाँक सामान सभ पहुँचल की नै? सॉरी सर, एक दिन बिलम्ब भऽ गेल, ट्रान्सपोर्टमे ट्रक खाली नै छल।"
-----------------------------------------------
"जी ई अपनेक महानता अछि। नै तँ हम कोन जोगरक लोक छी। कोनो अओर काज हुअए तँ कहब जरूर सर।"
-----------------------------------------------
"जी प्रणाम सर।" ई कहैत ओ दूरभाषक सम्बन्ध विच्छेद करैत हमरापर विजयी मुस्की फेकलथि आ अपन आँखि हमर आँखिमे ढुकबैत कहलथि जे कहू आर की हाल चाल। हम- "नीके छी यौ। बजबै लेल आएल छलौं। चलू नबका आयुक्तक चैम्बरमे मीटिंग अछि।" ओ तुरत हमरा संगे चलि देलथि आ हम सभ आयुक्त महोदयक चैम्बर पहुँचलौं जतए सभ अधिकारी बैसल छलाह। मीटिंग शुरू भेल। एकटा चुप्पी ओइ कक्षमे पसरि गेल। हमरो विभागमे आन सरकारी विभाग जकाँ भरि साल मीटिंग चलैत रहैत अछि। ऐ विषयपर एकटा ग्रन्थ लिखल जा सकैत अछि जे मीटिंगक कतबा फएदा अछि। खैर मीटिंगमे आयुक्त महोदय अधिकारी सभकेँ खूब पानि पियेलखिन्ह आ खराब प्रदर्शनक लेल पुरकस डाँट सेहो भेटल। कहुना मीटिंग खतम भेल आ हम सभ ओहिना पड़ेलौं जेना बिलाड़िक डरसँ मूस पड़ाइत अछि। मुदा बिमलेश जी फेरसँ अनुमति लऽ केँ भीतर ढुकलाह आ आयुक्तसँ कहलखिन्ह- "प्रणाम सर, हम बिमलेश।" आयुक्त भावरहित बजलाह- "बैसू।" हमर विभागमे कोनो नबका अफसर आबैत छथि तँ विभिन्न अधिकारी आ कर्मचारी केर खासियतसँ हुनका परिचित करेबामे किछु लोक आगाँ रहैत छथि। बिमलेश जीक (कु)ख्याति सँ आयुक्त महोदय नीक जकाँ परिचित कऽ देल गेल छलाह। भाव विहीन चेहरासँ आयुक्त महोदय बिमलेश जी केँ कहलखिन्ह- "अहाँक रेकॉर्ड तँ बड्ड खराब अछि। किछु काज नै भेल अछि।" बिमलेश जी पैंतरा बदलैत बजलाह- "सच पूछू सर तँ ऐ लेल अपनेक मार्गदर्शन लेल हम आएल छी। ऐ चार्जमे कहियो ठीकसँ काज नै भेल। आब अहाँकेँ अएलाक बाद सभ ठीक भऽ जेतै।" आयुक्त महोदय कनी नरम भेलाह आ अपन योजनापर चर्चा करए लगलाह। बिमलेश जी मन्त्र मुग्ध भऽ मुस्की दैत हाँ हूँ करैत सुनैत रहलाह। गप खतम भेलाक बाद बिमलेश जी कहलखिन्ह- "सर अहाँक डेरापर सामान उतारबाक लेल ५ टा लोक पठा देने छी आ रातिक खेनाइ डिलाइट होटलमे आर्डर कऽ देने छी।" आयुक्त महोदय किछु नै बजलाह। ओकर बाद पता चलल जे बिमलेश जी केँ नियमित बोलाहट होबए लगलन्हि आयुक्त महोदय लग। दू मासक बाद आयकर अधिकारीक बदलीक आर्डर आयुक्त महोदयक आफिससँ निकलल। श्री बिमलेश जीकेँ अपन कार्यालयमे छोड़ैत एकटा आर कार्यालय केर अतिरिक्त प्रभार देल गेलन्हि। संगहि आयकर अधिकारी (मुख्यालय) क अतिरिक्त प्रभार सेहो देल गेलन्हि। हमर पदस्थापन एकटा दूरक जिला मे कऽ देल गेल छल। साँझमे बिधुआयल मुँह लेने घर पहुँचलौं। कनियाँ मुँह फुलेने बैसल छलीह, किएक तँ हुनका पहिने बदलीक समाचार भेंट गेल छलन्हि। हमरा दिस तिरस्कारक संग देखैत बजलीह- "अहाँ तँ ओहिना बुड़िबक रहि गेलौं। बिमलेश जी केँ देखियौन्ह, कतेक सफल अधिकारी छथि। सभक पसिन्नक छथि।" हम मौन रहिकेँ हुनकर गप सुनैत अपन पराजय स्वीकार केलौं।
Posted by Gajendra at 12:42 PM
Labels: ओमप्रकाश झा
Subscribe to: Post Comments (Atom)


text:
भागलपुर : प्राचीन इतिहास क विद्वान आ तिलकामांझी भागलपुर विवि क प्रो. राजीव सिन्हा कहला अछि जे पूर्व मध्यकाल क विक्रमशिला विश्वविद्यालय क इतिहास काफी समृद्ध रहल अछि। विक्रमशिला क कला अपना आप मे काफी महत्वपूर्ण अछि। अपभ्रंश हिंदी आ बंग्ला भाषा क विकास एहि विक्रमशिला क कारण भ सकल। ‘विक्रमशिला विश्वविद्यालय क ऐतिहासिक प्रासंगिकता विषय पर आयोजित परिचर्च मे प्रो. सिन्हा बुद्धत्व, बोधिसत्व, विक्रमशिला आ चंपानगर क व्यवसायिक इतिहास कए जोड़िकए कईटा विक्रमशिला विश्वविद्यालय क महत्व क जानकारी देलथि। ओ कहला जे एहि विवि क तंत्र विद्या मे बड़ पैघ योगदान अछि। मुदा तंत्र ज्ञान क दुर्गुण क कारण इ बौद्ध धर्म लेल अंतिम धधकैत दीप सेहो साबित भेल।
परिचर्च मे एसएम कॉलेज क एसोसिएट प्रोफेसर डॉ. रमन सिन्हा कहला जे विक्रमशिला विवि नालंदा विश्वविद्यालय स बेसी महत्वपूर्ण अछि। नालंदा विवि गुप्त काल मे बनल छल, ओ स्वर्णिम समय छल आओर इ नालंदा शहर मे बनल छल। मुदा, विक्रमशिला विवि पाल काल मे बनल छल। इ आर्थिक संकट क दौर छल आओर इ निपट देहात मे बनाउल गेल छल। डॉ. सिन्हा कहला जे एकर महत्व कए देखैत एहि ठाम विक्रमशिला केंद्रीय विश्वविद्यालय या विक्रमशिला तकनीकी विश्वविद्यालय क स्थापना कैल जेबाक चाही।
ओना टीएनबी कॉलेज क अतिथि शिक्षक डॉ. रविशंकर चौधरी क कहब छल जे नालंदा आ विक्रमशिला क तुलना नहि कैल जेबाक चाही। विक्रमशिला कई मायने मे नालंदा स बेसी महत्वपूर्ण अछि। खास क तंत्र विद्या मे। ओ कहला जे इ अलग गप अछि जे आधुनिक दुनिया मे तंत्र क पढ़ाई खत्म भ चुकल अछि आ इ विधा आइ जादू-टोना क रूप ल लेलक अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना। मेक्स हेल्थकेयर क प्रमुख अनलजीत सिंह कहला अछि जे ओ बिहार मे काफी दिन स एकटा सुपर स्पेसिअलिटी हॉस्पिटल खोलबाक योजना पर काज क रहल छथि। कंपनी एहि परियोजना लेल पटना मे जमीन ताकि रहल अछि। ओ कहला जे राज्य मे परिवर्तन आ सरकारक सकारात्मक आ उत्साहवर्धक स्थिति कए देखैत बिहार मे निवेश आब घाटाक धंधा नहि रहल। मेक्स हेल्थकेयर पटना मे एकटा विश्वस्तरीय हॉस्पिटल खोलबा लेल तैयार भ चुकल अछि। हम अपन एहि योजना क गप मुख्यमंत्री नीतीश कुमार कए बता चुकल छी। आब हमसब राज्य सरकार स एहि संबंध मे गप क रहल छी। सिंह क अनुसार ओ सब एहि परियोजना मे 300-350 करोड़ क निवेश करताह। जखनकि कम्पनी एखनधरि जमीन क चुनाव नहि केलक अछि। एहन मे इ कहिया धरि बनत एहि संबंध मे सिंह कहला जे कार्य प्रगति पर अछि, हमसब राज्य सरकार स जमीन लेल मदद क अपील केलहुं अछि। सरकार अपन पूर्ण सहयोग क वादा केलक अछि। ओ कहलथि जे हुनकर अधिकारी जल्द मुख्य सचिव स भेंट करतथि। हमसब राज्य सरकार क एहि सकारात्मक रवैये स बहुत खुश छी। जहिना जमीन भेटत हम निर्माण कार्य शुरू क देब।
ओ कहला जे राज्य बहुत तेजी स आगू जा रहल अछि आ एहन मे निवेशक लेल समय बहुत महत्वपूर्ण होइत अछि। राज्य सरकार कानून आ व्यवस्था क मोर्चा पर उल्लेखनीय काज केलक अछि जाहि स निवेशक मे विश्वास जगल अछि। सडक मे सुधार भेल अछि, ओना बिजली एकटा पैघ समस्या एखनो अछि। मुदा राज्य सरकार वादा केलक अछि जे दू साल मे एकर स्थिति मे सुधर आउत। ज्ञात हुए जे बिहार मे एखन धरि कोनो सुपर स्पेस्लिस्ट हॉस्पिटल नहि अछि आ मैक्स कई साल स खोलबाक योजना तैयार केने अछि एहन मे अगर अगिला किछु मास मे जमीन पर काज शुरू भ जाइत अछि त इ राज्य क पहिल एहन हॉस्पिटल होएत। एहन अस्पताल क बिहार मे बहुत जरूरत अछि किया त सब साल बिहार स लगभग 11000 मरीज बेहतर इलाज लेल मेट्रो शहर जेना दिल्ली, मुम्बई, कोलकाता आ बैंगलुरु जाइत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
अशोक कुमार सहनी,अपन मिथिला/भादौ १७, सप्तरी । उपप्रधान एवं स्थानीय विकास मन्त्री विजय कुमार गच्छदार निर्वाचन क्षेत्र निर्धारण आयोग बनोँने नयाँ निर्वाचन क्षेत्रऊपर चित्त नै बुझल बतौने अछि । क्षेत्र निर्धारण करै समय आयोगके पदाधिकारीस्वग हमरासभ सँग कोनो सरसल्लाह नै केलक से उल्हना देने अछि।
शनिदिन राजविराजमें पत्रकार सम्मेलन कके उपप्रधानमन्त्री गच्छदार तराई/मधेसके जिल्लामें पाँच टा तक क्षेत्र कम केने कहैत ई बिषयमें हम सभ जोडदार रुपमें आवाज उठायब से कहलक ।
‘निर्वाचन क्षेत्र निर्धारण आयोग क्षेत्र बनबै बेरी में हमरा सभ सङ्गे सरसल्लाह, छलफल नै केने अछि,’ उ कहलक, ‘आयोगके प्रतिवेदनऊपर हमरासभके चित्त नै बुझल अछि ।’
संविधानके मर्म आ भावना विपरीत जातिय क्लस्टरके तौइड़ निर्वाचन क्षेत्र निर्धारण केने ओकर कथन छेल ।


text:
शनिवार, 31 दिसंबर 2011
गजल@प्रभात राय भट्ट
@प्रभात राय भट्ट
नव वर्षक नव उर्जा आगमन भS गेल अछी
दू:खद सुखद समय पाछू छुईटगेल अछी
इर्ष्या द्दोष लोभ लालच आल्श्य कय त्याग करी
रोग शोक ब्यग्र ब्याधा सभटा पडागेल अछी
नव प्रभातक संग नव कार्य शुभारम्भ करी
नव वर्षक नवका सूर्य उदय भS गेल अछी
अशुभ छोड़ी शुभ मार्ग चलबाक संकल्प करी
दिव्यज्योति सभक मोन में जागृत भगेल अछी
निरर्थक अप्पन उर्जाशक्ति के ह्रास नहीं करी
शुख समृद्धि प्राप्तिक मार्ग प्रसस्त भS गेल अछी
सुमधुर वाणी सं सबहक मोन जीतल करी
सामाजिक सहिंष्णुता आवश्यकता भS गेल अछी
.............................वर्ण:-१८ ...........................
रचनाकार:-प्रभात राय भट्ट
शुक्रवार, 30 दिसंबर 2011
रूबाइ
हमर करेज संगे खेलाईत रहलौं, इ कोन खेल अछि।
मिलन अहाँ सँ हमर खुजल आँखिक सपना भेल अछि।
जाडक रौद कहै छलौं हमरा, इ एखन धरि मोन अछि,
अनचिन्हार छी आब, अहाँ लग लोकक ठेलम-ठेल अछि।
गजल
मोनक मोन सँ चलि केँ केहेन हाल केने छी।
प्रेम मे अपन जिनगी हम बेहाल केने छी।
करेज हमर छल उद्गम प्रेमक गंगा केँ,
विरह-नोर मे सानि करेज केँ थाल केने छी।
जकर प्रेम-ताल पर हम नाचैत रहलौं,
हमरा वैह कहै छै एना किया ताल केने छी।
एके बेर हरि केँ प्राण, झमेला खतम करू,
जे बेर-बेर आँखिक छुरी सँ हलाल केने छी।
अहाँक मातल चालि सँ "ओम"क मोन मतेलै,
ऐ मे दोख हमर की, अहाँ आँखि लाल केने छी।
---------------- वर्ण १७ ------------------
गजल@प्रभात राय भट्ट
लुईटलेलक देसक माल, खाली पडल खजाना छै
देखू नेता सबहक कमाल,भ्रष्टाचारके जमाना छै
विन टाका रुपैया देने भैया,हएतो नै कोनो काज रे
बातक बातमे घुस मांगै छै,घूसखोरीके जमाना छै
टुईटगेल इमानक ताला,करै छै सभ घोटाला रे
धर्म इमानक बात नै पूछ,बेईमानक जमाना छै
दिन दहाड़े चौक चौराहा,होईत छै बम धमाका रे
बेकसूर मारल जाइत छै,देखही केहन जमाना छै
लूटपाट में लागल छै,देसक सभटा राजनेता रे
काला धन सं भरल पडल,स्वीश बैंक के खजाना छै
अन्न विनु मरै छै देसक जनता,नेता छै वेगाना रे
गरीबक खून पसीना सं भरल, एकर खजाना छै
नेता मंत्री हाकिम कर्मचारी,सभ छै भ्रष्टाचारी रे
गरीबक शोषण सभ करैछै,अत्याचारीके जमाना छै
भ्रष्टाचारीके दंभ देख "प्रभात" भS गेल छै तंग रे
भ्रष्टतंत्र में लिप्त छै सरकार,भ्रष्टाचारीके जमाना छै
...........................वर्ण:-२०.................................
रचनाकार:-प्रभात राय भट्ट
गुरुवार, 29 दिसंबर 2011
गजल
टुकडी-टुकडी मे जिनगी बीताबैत रहलौं।
सुनलक नै कियो जे बेथा सुनाबैत रहलौं।
अपन आ आनक भेद इ दुनिया बुझौलक,
इ भेद सदिखन मोन केँ बुझाबैत रहलौं।
ऐ मोन मे पजरल आगि धधकैत रहल,
हम पेट मे लागल आगि मिझाबैत रहलौं।
अपन अटारी सभ सँ सुन्नर बनाबै लेल,
कोन-कोन नै जोगाड हम लगाबैत रहलौं।
दुनियाक खेला मे "ओम" बन' चाहल मदारी,
बनि गेलौं जमूरा सभ केँ रीझाबैत रहलौं।
-------------- वर्ण १७ ---------------
बुधवार, 28 दिसंबर 2011
प्रितक बगियामे फुल खिलैएलौं
मोनमे सुन्दर सपना सजैएलौं
प्रेमक प्रतिविम्ब पैर पंख लगा
क्षितिजमें शीशमहल बनैएलौं
पंख टूईटगेल हमर क्षणमे
दर्द ब्यथा सं हम छटपटैएलौं
सपना चकनाचूर होईत देख
भाव विह्वल चीतकार कैएलौं
कोमल फुल नै भS सकल अप्पन
कांटमें प्रेमक अंकुरण कैएलौं
कहियो तेह प्रेमक कोढ़ी खीलत
कांटक चुभन हम सहैत गेलौं
...............वर्ण१३ .....................
रचनाकार:-प्रभात राय भट्ट
सोमवार, 26 दिसंबर 2011
गीत -जगदानंद झा 'मनु'
Read more...
( आलु कोबी मिरचाई यै,
कि लेबै यै दाय यै / दाय यै )-२
कोयलख कए आलु,राँची कए मिरचाई यै
बाबा करता बड ,बड़ाई यै / बड़ाई यै
आलु कोबी - - - - - - -दाय यै
नहि लेब तs कनी देखियो लियौ
देखए कए नहि कोनो पाई यै / पाई यै
आलु कोबी - - - - - - - - दाय यै
दरभंगा सँ अन्लौंह विलेतिया ई कोबी
खाय कs तs कनियाँ बिसरती जिलेबी
कोयलख कए आलु ई चालु बनेतै
धिया-पुता कए बड ई सुहेतै
राँची सँ अन्लौंह मिरचाई यै
कि लेबै यै दाय यै / दाय यै
( आलु कोबी मिरचाई यै,
कि लेबै यै दाय यै / दाय यै )-२
***जगदानंद झा 'मनु'
रविवार, 25 दिसंबर 2011
गजल@प्रभात राय भट्ट
जगमे आब नाम धरी नहीं रहिगेल इन्सान
मानवताकें बिसरल मनाब भS गेल सैतान
स्वार्थलोलुप्ता केर कारन अप्पनो बनल आन
जगमे नहीं कियो ककरो रहिगेल भगवान
धन सम्पतिक खातिर लैए भाईक भाई प्राण
चंद रुपैया टाका खातिर भाई भS गेल सैतान
अप्पने सुखमे आन्हर अछि लोग अहिठाम
अप्पन बनल अंजान दोस्त भS गेल बेईमान
मनुख बेचैय मनुख, मनुख लगबैय दाम
इज्जत बिकल,लाज बिकल, बिकगेल सम्मान
अधर्म पाप सैतानक करैय सभ गुणगान
धर्म बिकल, ईमान बिकल, बिकगेल इन्सान
पग पग बुनैतअछ फरेबक जाल सैतान
कोना जीवत "प्रभात"मुस्किल भS गेल भगवान
....................वर्ण:-१८.....................................
रचनाकार:-प्रभात राय भट्ट
गजल@प्रभात राय भट्ट
कनिया ए कनिया एना करैछी किया
फाटैए करेज हमर जरैय जिया
चढ़ल जवानीमे नए करू नादानी
करेजमे साटी जुड़ाउ हमर हिया
जखन तखन नखरा देखबैतछी
एना रुसल फूलल रहैतछी किया
सैद्खन अहींक सुरता करैतछी
अहांक प्रेम स्नेह लए तर्शैय जिया
लग आबू सजनी आब नए तर्साबू
आगि लागल तन मोन जरैय जिया
तरस देखाबू हमरा पैर सजनी
अहिं लए फाटैए रानी हमर हिया
नखरे नखरामे वितल उमरिया
स्नेहक प्यासल रहल हमर जिया
अहां सं हम दूर भS जाएब सजनी
तखन बुझब की होईत अछी पिया
घुईर नै आएत अहांक "प्रभात" पिया
रटैत रहब गोरी अहां पिया पिया
...................वर्ण:-१४.........................
रचनाकार:-प्रभात राय भट्ट
शनिवार, 24 दिसंबर 2011
गजल@प्रभात राय भट्ट
छोड़ी कें हमरा पिया गेलौं बिदेशमें
विछोड़क पीड़ा किया देलौं संदेशमें
भूललछी अहाँ पिया डलर नोटमें
नैनाक नोर हमरा देलौं संदेशमें
देखैछी पिया अहाँकें इंटरनेटमें
स्पर्शक भाव सं परैतछी कलेशमें
हम रहैतछी पिया विरहिन भेषमें
स्नेहक भूख हमरा देलौं संदेशमें
मिलनक प्यास कोना बुझत नेटमें
गाम आबू पिया रहू अपने देशमें
अहाँ रहबै सबदिन परदेशमें
किल्का कोना किलकतै हमरा गोदमें
मर्म वियोग हमरा देलौं संदेशमें
पिया "प्रभात"किया गेलौं परदेशमें
.....................वर्ण १४....................
रचनाकार:-प्रभात राय भट्ट
शुक्रवार, 23 दिसंबर 2011
गजल @प्रभात राय भट्ट
गुरुवार, 22 दिसंबर 2011
गजल
आकाश बड्ड छै शांत, भरिसक बिहाडि आबै छै।
ओंघरैत सब एहि मे बलौं ओहार ओढाबै छै।
पोछि दियौ झहरैत नोर अहाँ निशब्द आँखिक,
आँखिक नोर थीक लुत्ती झट सँ आगि लगाबै छै।
चिन्है छै सब ओकरा कतेक स्वाँग रचेतै आब,
तखनो ओ सभ केँ बिपटा बनि नाच देखाबै छै।
नंगटे भेल छै तखनो कुर्सीक मोह नै छूटल,
कुर्सीक इ सौख ओकरा किछ सँ किछ कराबै छै।
रोकि सकै छै कियो नै, सागर मे जौं उफान एलै,
परतारै लेल देखियौ माटिक बान्ह बनाबै छै।
--------------- वर्ण १८ -----------------
गजल@प्रभात राय भट्ट
बुधवार, 21 दिसंबर 2011
गजल
बनि जेतै घर, एखन धरि जे छै हमर मकान प्रिये।
घोरि दितियै हमर प्रेम मे अहाँ अपन जौं प्राण प्रिये।
एक मीसिया इजोत चानक चमकाबै छै पूरा दुनिया,
अहाँ बिन अछि घर अन्हार, छत जकर छै चान प्रिये।
आँखि मुनल हमर जरूर छै, मुदा हम छी नै सूतल,
अहाँक प्रेमक वाहक मुस्की दिन-राति लै ए जान प्रिये।
कखनो देखाबी प्रेम अहाँ, बनै छी कखनो अनचिन्हार,
प्रेमक खेल मे अहाँक नुका-छिपी केने ए हरान प्रिये।
जिनगीक रौदी छै प्रचण्ड, शीतल अहाँक केशक छाह,
विश्राम ओहि छाह मे करै ले डोलै "ओम"क ईमान प्रिये।
---------------------- वर्ण २१ ---------------------
मंगलवार, 20 दिसंबर 2011
गजल
डूबैत रहलौं हरदम हम, आर कहिया धरि इ अन्हेर हेतै।
खाली मझधारे नै हेतै कपार हमर, हमरो कोनो कछेर हेतै।
सब लेल बाँतर कात राखल छी कियो त' कखनो ताकत एम्हरो,
खूब गजल सब ले कहल गेल, हमरो लेल ककरो 'शेर' हेतै।
सुख-दुख जीवन-क्रम मे लागल, कखनो मीठ कखनो तीत भेंटै,
बड्ड अन्हरगर साँझ भेलै, कहियो इजोत भरल सबेर हेतै।
सब मिल भिडल छै माथापच्ची केने एकटा कानून बनबै लेल,
केहनो कानून बनि जाओ मुदा ओहि मे संशोधन बेर-बेर हेतै।
आब नै लुटेतै देशक वैभव, नै क' सकतै खजाना केँ चोरी कियो,
सोनक चिडै छल देश हमर, पुरना वैभव वापस फेर हेतै।
-------------------- वर्ण २५ -------------------------
सोमवार, 19 दिसंबर 2011
गजल
सदिखन स्वार्थक चिन्तन करैत रहै ए मोन हमर।
इ गप नै बूझि जाइ कियो, डरैत रहै ए मोन हमर।
अपन खेतक हरियरी बचा केँ रखबाक जोगार मे,
आनक जरल खरिहानो चरैत रहै ए मोन हमर।
विचार अपन गाडने दोसरक छाती पर खाम जकाँ,
इ खाम उखडबाक डरे ठरैत रहै ए मोन हमर।
हृदयक भाव अछि तरंगहीन पोखरिक पानि भेल,
गन्हाईत जमल भाव सँ सडैत रहै ए मोन हमर।
अन्तर्विरोधक द्वन्द्व युद्ध मे बाझल अछि "ओम"क मोन,
अपना केँ जीयेबाक लेल मरैत रहै ए मोन हमर।
------------------- वर्ण २१ -------------------
रविवार, 18 दिसंबर 2011
गीत -जगदानंद झा 'मनु'
लगबयौन-लगबयौन हिनकर बोली ई,दूल्हा आजु कए
हिनकर बर मोल छैन,ई त दूल्हा आजु कए
हिनकर बाबु बिकेलखिन लाखे,बाबा कए हजारी
लगबयौन मिल जुइल कए बोली ई दूल्हा आजु कए
हिनकर गुण छैन बरभारी,ई रखै छथि दू -टा बखारी
दरबज्जा पर जोड़ा बडद,रंग जकर छैन कारी
भैर दिन ई पौज पान करैत छथि,जेना करे पारी
भोरे उठी ई लोटा लs कs पिबए जाए छथि तारी
साँझु-पहर चौक पर जेता,चाहियैंह हिनका सबारी
ई छथि मएक बर-दुलरुआ,हिनका दियौंह एकटा गाड़ी
हिनकर गुण छैन बरभारी ई पिबई छथि खाली तारी
हिनका पहिरए आबै छैन नहि धोती,दियौन जोर भैर साडी
लगबयौन-लगबयौन हिनकर बोली ई,दूल्हा आजु कए
हिनकर बर मोल छैन,ई त दूल्हा आजु कए
***जगदानंद झा 'मनु'
शुक्रवार, 16 दिसंबर 2011
गजल
ओकर गाँधी-टोपी कतौ हरेलै, आब ओ हमरे टोपी पहिराबै छै।
सेवक सँ बनि बैसलै स्वामी हमरे छाती पर झण्डा फहराबै छै।
चुनाव-काल मे मुस्की द' हमर दरबज्जाक माटि खखोरलक जे,
भेंट भेला पर परिचय पूछै, देखियो कतेक जल्दी बिसराबै छै।
दंगा भेल वा बाढि-अकाल, सब मे मनुक्खक दाम तय करैवाला,
पीडाक ओ मोल की बूझतै, जे मौका भेंटते कुहि-कुहि कुहराबै छै।
जनता केँ तन नै झाँपल, पेटक आँत सटकि केँ पीठ मे सटल,
वातानुकूल कक्ष मे रहै वाला फूसियों कानि केँ नोर झहराबै छै।
डारि-डारि पर उल्लू बैसल, सौंसे गाम बेतालक नाच पसरलै,
एखनो आसक छोट किरण "ओम"क मोन मे भरोस ठहराबै छै।
------------------------ वर्ण २५ -----------------------
गुरुवार, 15 दिसंबर 2011
बौआ चलली परदेश@प्रभात राय भट्ट
समय सं खैहें पीबीहें डेरा अबिहें सबेरे
झगरा झंझट नहीं करिहें केकरो सं अनेरे
दिहे बौआ अपनो देह केर आराम
खूब कमैहे ढौआ रुपैया आर दाम
छोईड़कS अप्पन जन्मधरती अप्पन देश //२
कोना चल्तौ घरद्वार कोना चूल्हा चौका
छोड़ीएह नै नोकरी भेटलछौ बढियां मौका
बेट्टा धन होएतेछैक बौआ रे परदेश कें
सुख नहीं भेटैएछैक बिनु दुःख कलेश कें
घरक ईआद अबिते बौआ करिहें टेलीफोन
माए बोहीन सं गुप करीकें शांत भsजेतौ मोन
तोरे कमाई सं हेती जानकिकs कन्यादान
भेजैत रहिहे बौआ किछु किछु सरसमान
लS कS झोरा झन्टा बौआ चलली परदेश//
रचनाकार:-प्रभात राय भट्ट
गजल
अन्हरिया राति मे सँ भोर कखनो निकलबे करतै।
दुखक अनन्त मेघ केँ चीर सुरूज उगबे करतै।
सब फूल बागक झरि गेल सुखा केँ एकर की चिन्ता,
नब कोढी फूटलै कहियो सुवास पसरबे करतै।
टूटल प्याली पर कहाँ कानैत छै मय आ मयखाना,
प्याली फेर कीनेतै, मयखाना मे मस्ती रहबे करतै।
सागर मे सदिखन बिला जाइत छै धारक अस्तित्व,
तैं की धार रूकै छै, बिन थाकल देखू बहबे करतै।
काल्हि "ओम"क नाम लेबाक ककरो फुरसति नै हेतै,
आइ कान किछ ठोढ सँ हमर नाम सुनबे करतै।
------------------ वर्ण २० -------------------
बुधवार, 14 दिसंबर 2011
गजल
काल्हि १३.१२.२०११ केर राति हमर छोटका बाबा(हमर पितामहक अनुज) 88 बरखक अवस्था मे स्वर्गवासी भ' गेलाह। हुनकर स्मृति मे हम अपन भावांजलि ऐ गजलक माध्यमे प्रकट क' रहल छी। दिवंगत आत्माक शांति भेटैन्हि, यैह परमात्मा सँ प्रार्थना अछि।
मैथिली गजल
सब कहै ए पंचतत्व मे आइ अहाँ विलीन भ' गेलौं।
हम निशब्द भेल ठाढ छी, देखियौ वाणी-हीन भ' गेलौं।
नब वस्त्र पहीरि अहाँ कोन जतरा पर निकललौं,
बाट जोहैत छी एखनो, अपस्याँत राति-दिन भ' गेलौं।
अंगुरी अहाँक पकडि बाध-बोन हम घूमैत छलौं,
आब कहाँ ओ अंगुरी, हम बाट नापि अमीन भ' गेलौं।
जेनाई छल निश्चित, यौ दिन तकेने अजुके छलियै,
बंधन कोना केँ तोडलियै, कानैत आब बीन भ' गेलौं।
चिंतित "ओम"क तन्नुक कन्हा आब कोना बोझ उठेतै,
गेल आब अहाँक छाहरि, हम छत-विहीन भ' गेलौं।
------------------- वर्ण २० --------------------
मंगलवार, 13 दिसंबर 2011
रूबाई
मुस्की अहाँक करैत रहै अछि हमरा सदिखन शीतल।
भेंटतौं अहाँ जौं नै, हमर जिनगी मे सोआद कहाँ रहितै,
अहीं प्रेरणा बनल रहै छी, देखि अहीं केँ लिखै छी गजल।
गजल
कोनो खसैत केँ जे लियै सम्हारि, यैह थीक जिनगी।
डूबैत केँ जौं दियौ पार उतारि, यैह थीक जिनगी।
भाव कोनो हुए मोन मे, शब्द होइत छै संवाहक,
जे बाजै सँ पहिने लेब विचारि, यैह थीक जिनगी।
मान-अपमान दुनू भेंटै छै, इ मायाक थीक लीला,
अन्याय केँ सदिखन दी मोचाडि, यैह थीक जिनगी।
भाँति-भाँति केँ मेघ विचारक मोनक भीतर घूमै,
सुविचार सँ राखू मोन पजारि, यैह थीक जिनगी।
आन दिस अपन काँच अंगुरी कोना उठेतै "ओम",
पहिने लितौं अपना केँ सुधारि, यैह थीक जिनगी।
------------------ वर्ण १९ -----------------
सोमवार, 12 दिसंबर 2011
गजल
अपने खोज मे अपन मोन हम धुनैत रहै छी।
छिडियैल मोती आत्माक सदिखन चुनैत रहै छी।
आनक की बनब, एखन धरि अपनहुँ नै भेलौं,
मोन मारि केँ सब गप पर आँखि मुनैत रहै छी।
कहियो भेंटबे करतै आत्माक गीत एहि प्राण मे,
छाउर भेल जिनगी केँ यैह सोचि खुनैत रहै छी।
झाँपै लेल भसियैल जिनगीक टूटल धरातल,
सपनाक नबका टाट भरि दिन बुनैत रहै छी।
बूझि सोहर-समदाउन जिनगीक सभ गीत केँ,
मोन-मगन भेल अपने मे, हम सुनैत रहै छी।
---------------- वर्ण १९ ----------------
रविवार, 11 दिसंबर 2011
तिलक दहेजक खेलमे@प्रभात राय भट्ट
सभ कियो मिली करब
दहेज़ मुक्त मिथिलाक निर्माण
आब नै कोनो बेट्टी पुतोहुक
स्त्री दमन करैयवाला दुराचारी
भS जाऊ आब साबधान!!!
तिलक दहेजक हम सभ मिली
करब आब दीर्घकालीन अवसान
बड बड लीला देखलौं
दहेज़ उत्पीडन मामला सं जेलमे
आब नै कियो करू नादानी
नै बनू कियो अज्ञानी
रचनाकार:-प्रभात राय भट्ट
"मिथिला का आँचल"
शंकर झा जी द्वारा लिखा "मिथिला का आँचल" किताब,
के हम किछु संछिप्त बिबरन हम आहा सब के समक्ष प्रस्तुत करे छि..
''इ किताब मैथिलि में नय हिन्दी में लिखल गेल अच्छी''
एस किताब में मिथिलांचल के ग्रामीण परिवेश,बच्चो को उनके अभिभावक द्वारा शुशंस्कारित करने का तरीका,
मिथिला का विशिष्ट त्योहारों,पर्यटन हेतु रमणीय व् दर्शनीय स्थलों, शुप्रख्यात साहित्यकारों व उनकी शास्वत रचनाओं,
संकीर्तन विभूतियों के समवेस के साथ-साथ मिथिलांचल का आध्यात्मिक पूजा-पाठ का महत्त्व, पूजा करने का सही तरीका का भी उल्लेख है
आज के युग की कुछा ज्वलंत विषय यथा टेलीविजन कम्प्यूटर, इन्टरनेट,मोटर साइकल, मोबाइल-फोन, जंक फुड के कुप्रभाव तथा इनका सही उपयोग किस प्रकार सुनिशचत किया जाए, का भी लेख है !
इतना ही नहीं आज प्रेम- प्रशंग- जनित अपराध की बाढ़ किस कारन से आई है, उसके निदान के उपाय के साथ ही मिथिला के विशिष्ट प्रेम- प्रशंग की झलके भी मिलेंगे
जो मैथिल प्रतियोगिता परीक्षाओ की तैयारी कर रहे है उनके लिए मिथिला पेंटिग/मधुबनी पेंटिग का इतिहास, उसका विकास, विकास-क्रम में बाजारवाद के कारन मूल स्वरूप पर चोट, तथा इसका संरक्षण के बारे में विस्तृत व दुर्लभ जानकारी का संकलन कर प्रस्तुत किता गया है, जो प्रतिभागियों हेतु बहुमूल्य साबित होगा!
शंकर झा जी के परिचय
जन्म तिथि:- 05 -02 -1965
ग्राम:- अंधरा ठाढी (जिला मधुबनी )
पिता:- स्व.दिगम्बर झा
पेशा:- मध्य प्रदेस लोक सेवा आयोग द्वारा वर्ष 1991 में चयनित होकर राज्य बितसेवा में प्रवेश!
संप्रति : संयुक्त संचालक ( वित ) पुलिस मुख्यालय छत्तीसगढ़ में पदस्था!
संपर्क:- 09425209181
इ-मेल :- shankarjharaipur2008@gmail.com
शुक्रवार, 9 दिसंबर 2011
गजल
हेतै की आब बूझाय नै एहि देश मे।
देश फँसल अछि घोटाला आ केसमे।
कोना केँ बचायब आब घर चोरी सँ,
फिरै छै चोर सगरो साधुक भेष मे।
जरै छै गाम, तखनो बंसी बजाबै ओ,
बूझै नै लिखल देबालक सनेस मे।
शिकारी मनुक्खक बनल छै मनुक्खे,
गोंतै छै सब बाट आ घरो कलेश मे।
बेईमानीक पताका फहरै आकाश,
पाकै ईमान आब पसरल द्वेष मे।
---------- वर्ण १४ ------------
गुरुवार, 8 दिसंबर 2011
अन्हार घरमे इजोर भोगेलैय@प्रभात राय भट्ट
गजल
हम त' केने बहाना राम केर, अहींक नाम लैत छी।
बनि गेलौं हम चर्चा गाम केर, अहींक नाम लैत छी।
रखने छी करेज सँ सटा केँ यादि अहाँक सदिखन,
हमरा काज की ताम-झाम केर, अहींक नाम लैत छी।
ताकि दितिये कनी नजरि सँ मुस्कीया केँ जे एक दिन,
काज पडितै नै कोनो जाम केर, अहींक नाम लैत छी।
हमर काशी, मथुरा, काबा सब अहीं मे अछि बसल,
जतरा भ' गेल चारू धाम केर, अहींक नाम लैत छी।
रोकि सकतै नै जमाना इ मोन सँ मोनक मिलनाई,
मोन कहाँ छै कोनो लगाम केर, अहींक नाम लैत छी।
--------------------- वर्ण २० --------------------
गज़ल - अजय ठाकुर (मोहन जी)
होयत अगर दारू के भोज त हम फेर मिलब //
"मोहन जी" ईजोरिया के लेल ओध्लो अन्हरिया /
ढैल जायत अनहरिया राईत त हम फेर मिलब //
हमरा जरुरत नहीं या पुछबाक उत्तर केरी /
पुछल जायत सवाल त हम फेर मिलब //
जितब अगर आहा त बाजी लगा लिय /
देब आहा के सज्जा त हम फेर मिलब //
बुधवार, 7 दिसंबर 2011
जय माँ वनेश्वरी - अजय ठाकुर(मोहन जी)
एक दिन बिना अपन भतीजा के कोरा मे लकऽ बैशल छली तहीने अग्रेज अपन शेना के लकऽ अबी गेल, ई देख वनेश्वरी गाँव के बाहर एक टा पोखेर या त्लिखोरी ओतऽ चलीऽ गेली और ओही पोखेर मे जा कऽ कूद गेली आ अपन प्राण दऽ देलखीन कुछ साल बीतलाक बाद ई डमरू पाठक नाम केऽरी परीवार मे स्वप्न देलखीन, की हम त्लिखोरी पोखैर मे छी हमरा एते स निकालु !
डमरू पाठक के परिवार अपना गाँव में सब के स्वप्न वला बात कहलखिन, ई बात सुनी क सब हका-बका रही गेलाह और ओही पोखेर में सऽ निकले के विचार में जुईट गेला !
गाँव केरी पांच टा ब्राम्हण गेला और ओही पत्थर रूपी प्रतिमा के बाहर निकालैथ जे की ओ प्रतिमा ४.५" छल, और ओही वानेश्वरी के प्रतिमा के एक टा पीपर गाछ के निचा राखल गेल बहुत दिन तक ओही गाछ के निचा में पूजा भेल, ग्राम चनोर के रजा लक्ष्मेषवर के पुत्र नहीं होए छलनी तऽ ओ ओही वानेश्वरी माँ के दरबार में गेला और कोबला केला की हमरा जे पुत्र होयत त हम आहाके मंदिर बनायब !
एक -दु शाल में हुनका ओत् पुत्र जन्म लेलखिन, मगर ताहि के बाद रजा लक्ष्मेषवर बिसैर गेला कोबला वला, फेर हुनका बेटा के तब्यत खराब भेला के बाद याद भेल त ओ मंदिर बनोलैथ !
आब ओत् रामनमी, दुर्गा पूजा सेहो मनायल जायत या ! अखन त ओत् बहुत सुंदर मंदिर और धर्मशाला बनी गेल अछी, और मंदिर के चारु तरफ छहरदेवाली भ गेल अछी !
ओतुका पुजगरी छथि डमरू पाठक, सचिव रुनु झा (नुनु), कार्य कर्ता, कमलेश, नित्यानंद, फुलबाबु, कनक मिश्रा,
गजल
देखि हुनकर असल रंग, भक हमर टूटि गेल।
पोखरि मे सब नंग-धडंग, भक हमर टूटि गेल।
सभ आँखिक नोर सुखायल, आगि एहेन छै लागल,
देखि केँ कानैत यमुना-गंग, भक हमर टूटि गेल।
बूझलौं अपना केँ कपरगर, एकटा संगी भेंटल,
छोडि देलक ओ जखन संग, भक हमर टूटि गेल।
कते बियोंत लगाबै छलौं अहाँ केँ अंग लगाबै लेल,
जखन लगेलौं अंग सँ अंग, भक हमर टूटि गेल।
मस्तीक नाव भसिया गेल छै समयक ऐ प्रवाह मे,
छलौं यौ हमहुँ मस्त-मलंग, भक हमर टूटि गेल।
----------------- वर्ण २० --------------------
मंगलवार, 6 दिसंबर 2011
गज़ल - अजय ठाकुर (मोहन जी)
गज़ल - अजय ठाकुर (मोहन जी)
सोमवार, 5 दिसंबर 2011
बुढिया मैंया
मोबाईल पर बाबूजीक फोन आयल। हम उठेलौं त' कुशल क्षेमक बाद बाबूजी कहलैथ- "बुढिया मैंया स्वर्गवासी भ' गेलीह।" हम धक् रहि गेलौं। एखने दू मास पहिने गाम गेल छलौं, त' बुढिया मैंया स्वस्थ छलीह। ओना हुनकर अवस्था ९५ बर्ख छलैन्हि। पता चलल जे हर्ट अटैक आबि गेल छलैन्हि आ दरिभंगा ल' जैत बाटे मे हुनकर देहान्त भ' गेलैन्हि। बाबूजीक निर्देशानुसार हम तुरत गाम चलि देलियै। राति मे गाम पहुँचलौं, त' पता चलल जे दाह संस्कार लेल कठियारी गेल छैथ सब। माताजीक निर्देशक मोताबिक काठी चढेबा लेल हमहुँ कठियारी भागलौं। बुढिया मैंयाक दिव्य आ शान्त मुख देखि एना लागल जे ओ आब उठि बैसतीह। हुनका सानिध्य मे बिताओल समय मोन मे घूरिया लागल। एक दिन सब एहीना शांत भ' जैत। बुढिया मैंया कखनो केँ कहैथ रहथिन जे बौउआ, आब कते दिन बुढिया मैंया, हमर जे पार्ट छल से हम खेला लेलौं, आब अहाँ सभ अपन पार्ट खेलाइ जाइ जाउ। ठीके कहै छलखिन्ह ओ। अपन पार्ट खेला केँ कते दिन सँ हमरा सबहक पूर्वज एहीना शांत होइत रहलाह आ नबका पात्र सब मनुक्ख आ मनुक्खता केँ आगू बढबैत रहलाह। इ खेल सतत चलैत रहत। नब नब पौध आंगन मे आबैत रहत आ पुरान गाछ सब एहीना धाराशायी होइत रहत। मायाक जंजाल मे बान्हल हम सब एहीना मुँह ताकैत रहब। कतेक असहाय भ' जाइ छै मनुक्ख, जखन कियो अपन सामने सँ चलि जाइ छै आ ओ किछ करबा मे असमर्थ रहैत छै। एहने विचार सब मोन मे आबैत रहल आ हुनकर चिता जरैत रहलैन्हि। जखन दाह संस्कार पूर्ण भ' गेलै त' हरिदेव कक्का कहलैथ- "कोन विचार मे हरायल छी ओम बौउआ। चलू आब नहा केँ गाम पर चली। ओहिनो भोर भ' गेल। नहा-सोना केँ कनी सुतब, रतिजग्गा भ' गेल।" हम कहलियैन्हि- "कक्का, बुढिया मैंया बड्ड मोन पडै छैथ।" हरिदेव कक्का बजलाह- "छोडू ने इ सब गप, हमरा की नै मोन पडै छैथ। ऐ लेल गाम नै जैब की। मोन खराप क' ली बिना सुतने। अरे भेलै चलू, ९५ बरख केर पाकल उमैर मे गेलैथ, कते शोक मनायब।" हम चुपचाप चलि देलियै गाम दिस। आबि केँ नहा-सोना केँ सुतै लेल गेलौं। ओतय आँखि मुइन सुतबाक उपक्रम कर' लागलौं। आँखि मुनैत देरी बुढिया मैंया सामने ठाढ भ' गेलीह। हमरा दिस सिनेह सँ ताकैत वैह पुरना सवाल पूछ' लागली जे बौउआ खेलौं। हम हुनका एकटक ताकैत रहि गेलौं।
बुढिया मैंया हमर बाबाक काकी छलीह। हमर प्रपितामही लागैत छलीह। पूरा आंगन मे सब सँ जेठ आ आब त' बच्चा सभक संग सब गोटे हुनका बुढिया मैंया कह' लागल रहैन्हि। पूरा आंगनक बच्चा सभक सम्पूर्ण भार हुनके पर रहै छलैन्हि आ ओ एकरा पसिन्न करै छलखिन्ह। बच्चा सभ सँ खूब सिनेह रहै छलैन्हि हुनका। हमरा सभ केँ खुएनाई हुनके जिम्मा रहै छलैन्हि। जखने हम सब खाई मे एको रत्ती हिचकिचाइ छलियै की ओ तुरते तोता कौर आ मैना कौर बना केँ खुआब' लागै छलीह। माताजी गाम पर पहुँचैत देरी हमरा सब केँ हुनकर संग लगा दैत छलीह। जेना हमरा बूझल ए, बुढिया मैंया ३५ बरखक आयु मे वैध्वय प्राप्त केने छलैथ। हुनका तीन गोट पुत्र श्रीदेव, रामदेव आ विष्णुदेव छलखिन्ह। विष्णुदेव बाबाक पुत्र हरिदेव कक्का छलाह जिनका सँ हमरा बड्ड पटै छल। श्रीदेव बाबा खेती पथारी करै छलाह। रामदेव बाबा आ विष्णुदेव बाबा नौकरी करै छलाह आ आब रिटायर भ' केँ गामे मे रहै छलाह। बुढिया मैंयाक तीनू पुत्र आ तीनू पुतौह जीबते छलखिन्ह। हम नौकरी भेंटलाक बाद कखनो काल गाम जाइत छलौं त' बुढिया मैंया कहैथ जे भगवान हमरा उठबै मे किया देरी लगा रहल छैथ, हम चाहै छी जे तीनू पुत्रक सामने आँखि मुनी। पूरा आंगनक बच्चा बच्चा बुढिया मैंयाक चेला छल। हमहुँ छलौं। कियाक नै रहितौं, ओ निश्छल प्रेम, ओ देखभाल, सब गोटे केँ हुनका दिस आकर्षित करै छलै। सब पुतौह हुनका लग नतमस्तक रहैत छलीह। बुढिया मैंयाक हुकुमक अवहेलना कियो नै करैत छल। सबहक लेल हुनका मोन मे नीक भावना छलैन्हि। हम त' हुनकर जाउतक पोता छलौं, मुदा कहियो आन नै बूझलैथ। एहेन बुढिया मैंयाक पौत्र हरिदेव कक्का केर गप सँ हमरा बड्ड छगुनता लागल छल। हम सोचैत रही जे एखन चौबीसो घण्टा नै भेल हुनका मरल आ इ सब हुनका बिसरै मे लागि गेलाह। कियाक एना कियाक। ठीक छै जन्म मरण पर अपन बस ककरो नै छै, मुदा जे एतेक बर्ख धरि हमर धेआन राखलक, की हम ओकरा लेल किछो दिन, किछो बर्ख धरि नै सोची।
यैह सब सोचैत कखनो आँखि लागि गेल। एकाएक हंगामा सँ निन्न टूटल। जल्दी कोठली सँ बहरेलौं। आँगन मे बुढिया मैंयाक तीनू पुतौह वाक् युद्ध मे लीन छलैथ। पता चलल जे बुढिया मैंयाक गहना गुडिया पर बहस होइत छल। श्रीदेव बाबाक कनियाँ एक दिस छलखिन्ह आ रामदेव बाबा आ विष्णुदेव बाबा केर कनियाँ एक दिस। बहसक विषय वस्तु छल एकटा अशर्फी। बुढिया मैंयाक पेटी मे १६ गोट अशर्फी छलै। तीनू पुतौह ५-५ टा हिस्सा लेलाक बाद सोलहम अशर्फी पर भीडल छलीह। पहिने कहा सुनी भेल आओर बाद मे व्यंग्य आ गारिक समायोजन सेहो भेल। हम जल्दी सँ आँगन सँ बाहर दलान पर चलि एलहुँ। ओतुक्का दृश्य कोनो नीक नै छल। बुढिया मैंयाक तीनू पुत्र हुनकर कोठलीक अधिकार एहि विषय पर धुरझार वाक् युद्ध मे लागल छलाह। हमरा इ सीन किछ किछ संसद आ विधान सभाक सीन जकाँ लागै छल। तीनू भाई अपन अपन कण्ठक उच्च स्वर प्रवाह सँ लाउडस्पीकर केँ मात देने रहथिन्ह। एना लागै छल जे एकटा लहाश आइ खसिये पडतै। हम बड्ड डरि गेलौं आ बाबू केँ फोन लगेलियेन्हि- "बाबूजी, एतय त' मारा मारीक भयंकर दृश्य उपस्थित भेल अछि। आब की हेतै।" बाबूजी कहलाह- "अहाँ नै किछ बाजब। यौ दियादी झगडा एहीना होइ छै। फेर मेल भ' जेतैन्हि।" मुदा हमरा नै रहल गेल आ झगडाक स्थान पर जा केँ हम कहलियैन्हि जे बाबा अहाँ सब क्रिया-कर्म हुए दियौ, तकर बाद एहि मुद्दाक समाधान क' लेब। विष्णुदेव बाबा बजलैथ- "समाधान त' आइये हेतै। हमहुँ तैयारे छी।" हम बजलौं- "एना नै भ' सकै ए जे ओहि कोठली केँ बुढिया मैंयाक स्मृति बनाओल जाइ।" एहि बेर श्रीदेव बाबा बजलाह- "बडका ने एला स्मृति बनबाबै वाला। बुढिया की कोनो चीफ मिनिस्टर छलै आ की कतौक प्रेसीडेण्ट।" हम गोंगियाइत बजलौं- "मुदा बाबा ओ हमरा सभक एकटा स्तम्भ छलीह। मजबूत स्तम्भ।" रामदेव बाबा मुस्की दैत हमरा दिस ताकैत बजलाह- "इ छौंडा चारि लाईन बेसी पढि केँ भसिया गेलै हौ। इ नै बूझै छै जे पुरना घर खसैत रहै छै आ नबका घर उठैत रहै छै। बुढिया बड्ड दिन राज केलकै नूनू, आब हमर सबहक राज भेल, हम सब फरिछा लेब।" तीनू गोटे हमरे पर भिड गेलाह। हम तुरत ओहिठाम सँ गाछी दिस निकलि गेलौं, जतय बुढिया मैंया केँ जराओल गेल छलैन्हि। साराझपी नै भेल छल। ओहि स्थान पर छाउर छल, जतय हुनका जराओल गेल छल। हमरा लागल जेना बुढिया मैंया ओहि छाउर मे सँ निकलि हमरा सामने ठाढ भ' गेलीह आ कह' लागलीह- "बउआ अही माटि सँ एकदिन हम निकलल छलौं आ अही माटि मे फेर सँ चलि एलहुँ। अहाँ कथी लेल चिन्तित होइ छी। हमर स्मृति अहाँक मोन मे अछि, सैह हमर पैघ स्मृति अछि। जखन पुरना घर खसै छै ने, त' ओकर मलबा एहिना कात क' देल जाइ छै। ओहि जगह पर नबका घर बनाओल जाइत अछि। हम पुरान घर छलहुँ, खसि परलौं, अहाँ सब नब घर छी, जाउ उठै जाउ आ नाम करू। एहि सँ हमरो आत्मा तृप्त रहत। बिसरि गेलौं, बच्चा मे अहाँ सब केँ घुआँ मुआँ खेलबैत छलौं त' की कहै छलौं नब घर उठै, पुरान घर खसै।" हमरा अपन नेनपनक खेल मोन पडय लागल। बुढिया मैंया अपन ठेहुँन पर चढा केँ घुआँ मुआँ खेलबै छलीह। की इ संसार एकटा घुआँ मुआँक खेल थीक। एहि मे एहिना पुरना घर खसा केँ बिसरि देल जाइ ए आ नबका घर सभ अपन चमक देखबैत रहै ए। हम ओहिठाम सँ सोझे बाजार दिस विदा भ' गेलौं इ बडबडाईत जे नब घर उठै, पुरान घर खसै।
फेंकलो गुगली मारलैथ - अजय ठाकुर (मोहन जी)
गजल
हमरा सँ की नै करेलक सिहन्ता हमर।
सदिखन खाली कनेलक सिहन्ता हमर।
अहाँ भेंटतौं, से हमर कहाँ इ भाग्य छलै,
मुदा अहीं दिस बढेलक सिहन्ता हमर।
सुरूजक आगि सँ बचू, यैह जमाना कहै,
बाट सुरूजक धरेलक सिहन्ता हमर।
चान मुट्ठी मे बन्न कैल ककरो सँ नै भेलै,
हमरा यैह नै सिखेलक सिहन्ता हमर।
"ओम"क सिहन्ता जेना कतौ मरि-हरि गेलै,
सबटा सिहन्ता जरेलक सिहन्ता हमर।
--------------- वर्ण १६ ---------------
मिथिलाक गुणगान
सुनू मिथिलाकेँ गुणगान अहाँ, हम की कहु अपन मोनेंसँ
शनिवार, 3 दिसंबर 2011
----------गीत-----------
आँखिमे चित्र हो मैथिलि केर,हृदयमे हो माटिक ममता
माएक सेवामे जीवन बितादी, अछि बस इएह एकता सिहन्ता!
अछि करेजाक टुकड़ी हमर ई तिरंगा
धमनीमें हिमालय आ शोणितमें गंगा
अछि हमर ऐस्वर्यक कोनो चाह नै
बाट चलिते विपत्तिक परवाह नै
हम टूटी जा सकैछी, हम झुकी ने सकब
तुफनोक भय सँ हम रुकी ने सकब
हमर संग-संग बहय उनचासो पवन
बंधी देने छि तें माथमे हम कफ़न
हम रही ने रही ई तिरंगा रहय
फेर वनबास ने होइन्ह रामक, फेर जंगलमे कानथी ने सीता
माएक सेवामे जीवन बितादी, अछि बस इएह एकटा सिहन्ता !
.कल्पनामे करोडों नदी आ नहरि
भावनामे हो लाखो समुन्द्रक लहरी
चिंतनमें उठैत अछि तेहने लहास
जेना हाथ होथि ओरने भगत आ सुभाष
माटी चमकैए माथपर जन्मभूमि केर
हमर कर्मभूमि केर, हमर धर्मभूमि केर
जतs खल -खल जनकिक आँगन हंसय
आ चकमक सावित्रिक कंगन करय
विण अपनही बजैब हम भारतीक मित्र
मरितो दम तक सजाएब हम मैथिलिक चित्र
गीतमे राखी क्रांतिक ज्वाला, सरगममें विजय केर भनिता
माएक सेवो जीवन बितादी, अछि बस इएह एकटा सिहन्ता!
शुक्रवार, 2 दिसंबर 2011
गजल
आउ मजा लिय' शुरू फेर खेल भ' गेलै।
देखू खेलनिहार सब मे मेल भ' गेलै।
कोनो नियम-निष्ठाक जरूरति नै एत',
कोनो दोग सँ ढुकु, ठेलम-ठेल भ' गेलै।
जकरा किछ लागल नै हाथ, हल्ला करै,
जे लेलक मजा ओकरा त' जेल भ' गेलै।
टिकट बाँटै आ काटै केर कबड्डी शुरू,
चुनाव भेलै नै जेना कोनो रेल भ' गेलै।
जीतला पर सुन्नर कोठा-गाडी भेंटत,
बाटक इ धूरि जनताक लेल भ' गेलै।
-------------- वर्ण १५ ------------


text:
- Arbind Kumar Yadav, Vijay Kumar Jha, Sanjay Jha Bangalore and 12 others like this.
- Gajendra Thakur सन सत्तासीक बाढ़िक बहन्ने
कमलामहारानीकेँ पार कएल पैरे बलानकेँ मुदा नाहसँ मुदा आइ ई की भेल बात दुनू छहरक बीच ई पानि झझा देत किछु कालमे लिअ मानि
चरित्रक ई परिवर्तन देलक डराय
नव विज्ञानक बात सुनायबाँध-बान्हि सकत प्रकृति की ? भीषण भेल आर अछि ई
हृदयमे देलक भयक अवतार देखल छल हम गामक बात बड़का कलम आ फुलवारीमे बड़का बाहा देल छल गेल पानिक निकासी होइत छल खेल
नव विज्ञानी केलथि बाहा बन्न सभटा
फाटक लागल छहरक भीतर बालु कएल बन्न मूँहकेँ एक पेरिया पर छलहुँ चलल हम आरिये-आरिये देखल रुक्ष पहिने छल अरिया दुर्भिक्ष आब दुर्भिक्ष अछि छुच्छ
सिल्ली नीलगाय सभटा सुन्न विधमे शाही काँट अनुपलब्ध जूड़िशीतलक भोगक छल राखल गाछक नीचाँ सप्ताह बीतल नहि क्यो वन्यप्राणी आयल खाय चुट्टीक पाँत टा पसराएल
छहरपर ठाढ़ अभियन्ताक गप छलहुँ सुनैत हम निर्लिप्त मुदा जाहि धारकेँ कएल पएरे पार तकर रूप अछि ई विस्तार !
नवविज्ञानक चरित्रानुवाद होयत एहन नहि छल हम जानल मुदा देने छल ओकरा दुत्कार कुसियारक किछु गाछ बाढ़िक पानिक बीचमे ठाढ़ माटिक रंगक पानि आ हरियर कचोड़ गाछ छहरक ऊपरसँ झझायल पानि लागल काटय छहरकेँ धारक धार
ठाम-ठाम क़टल छल छहर ऊपरसँ बुन्नी पड़ि रहल सभटा धान चाउर भीतक कोठी टूटि खसल पानिक भेल ग्रास
हेलिकॉप्टरसँ खसल चूड़ा-गूड़ जतय नहि आयल छल बाढ़ि किएक तँ पानिमे खसिकय होएत बर्बाद हेलीकॉप्टरक नीचाँ दौगैत छल भीड़ भूखल पेट युवा आ वृद्ध
ओ बूढ़ खा रहल छथि गूड़-चूड़ा बेटा-पुतोहुक शोक की करि सकत दूर पेटक क्षुधा?
एकटा बी.डी.ओ.क बेटा छल मित्र कहलक ई सरकार अछि क्षुद्र ओकरा पिताकेँ शंटिंग केलक पोस्टिंग गिरीडीह सँ झंझारपुरक डिमोशन कनिंग
मुदा भाग्यक प्रारब्ध अछि जोड़ आयल बाढ़ि पोस्टिंग भेल फिट
सोचलहुँ जे हमरेटा प्रारब्ध अछि नीच शनियो नीच सरस्वती मँगेतथि की भीख? पहुँचलहुँ गाम पप्पू भाइक मोन छोट विकासक रूपरेखा जल-छाजन निकासी.....
बात पर बात फेर सरकारक घोषणा बाढ़ि राहत एक-एक बोरा अनाज सभ बोरामे पंद्रह किलो निकाललथि ब्लॉकक कर्मचारी बूरि छी पप्पू भाई अहुँ मँगनीक बड़दक गनैत छी दाँत पिछला बेर ईहो नहि प्राप्त
हप्ता दस दिनक बादक बात
क्यो गेल बंबई क्यो धेलक दिल्लीक बाट गाममे स्त्री वृद्ध आ बच्चा बंबइमे तँ तरकारी बेचब बोझो उठायब सभ क्यो केलक ई प्रण मायक स्वप्न अछि कोठाक होअए घर अगिलहीक बाद फूस आ खपड़ा पुनः बनायल बखारी जखन भेल बखड़ा
भने भसल बाढ़िमे भीत बनायब कोठाक घर हे मीत
खसए लागल ईंटा गाममे कोठा-कोठामे भेल ठाम-ठाममे पुरनका कोनटा सभ गेल हेराय जतय हेरयबाक नुक्का-छिप्पी खेलायल हम भाए
आब सुनु सरकारक खटरास आर्थिक स्थिति सुधारल हम मेहथमे कऽ खास आदर्श ग्राम प्रखंडक एकरा बनाओल कहैत छी जे हम बंबई-दिल्लीमे कमाओल !
सुनु तखन ई बात ज्योँ रहैत अस्थिर सरकार तँ रहैत नहि दिल्ली नहि बम्मई विजयनगरम् साम्राज्यक हाल पुरातात्विककेँ अछि बूझल ई बात
धन्यभाग ई मनाऊ हमरा जितबिते रहू हे दाऊ प्रगति-परिश्रम अहाँ करू हमर समस्यासँ दूर रहू
बाढ़ि आएल सत्तासीमे तबाही देखलहुँ मुदा कहैत छी हम देखू आबाजाहीकेँ
धन्यभाग अहीसँ तँ मनोरंजन मेला-ठेला खतम भेल हुक्कालोली भेल दिवाली आ जूड़िशीतलक थाल-कादो-गर्दा भेल होली तखन अहुँक बात सुनने दोष नहि
कमाय लेल हमहुँ तँ दिल्ली-बंबईमे छी कमसँ कम अहाँक ई बड़कपन जे गामकेँ नहि छोड़ल मनोरंजनो करैत छी कमाइतो छी खाइतो छी आ दिल्ली बंबइ सेहो घुमैत छी
- मिहिर झा बाप रौ बाप / ई देलक बहाय / सबटा गाम / डीह डाबर तक / आब कतय जाय
- मिहिर झा हमर प्रदेश
एक टा सिलेट
चित्र बनाय लिखल सिलेट
पंजिएने लिखल सिलेट
एक्के झटका मेमिटायल सिलेट
आब फेर हाथ मे
खाली सिलेट
- Bechan Thakur bad neek gajendraji/ mihirji
-
गुरुवार, 9 अगस्त 2012
ऐ प्राकृतिक दृश्यपर एकटा गजल, शेर, रुबाइ, कता, हाइकू/ टंका/ शेनर्यू/ हैबून लिखू ।चित्र :सौजन्य (c)Manoj nav, This work is licensed under the Creative Commons Attribution 3.0 License..)
सदस्यता लें टिप्पणियाँ भेजें (Atom)


text:
सरकारी अधिकारि सभ कैल्ह गुरुवार दिन साफ केलन्हि कि ई आदेश 31 मार्च 2017 के बाद प्रभावी होयत। पहिने ई साफ नहि छल कि 30 दिसंबर के बाद पुरनका नोट पाओल गेला पर कार्रवाई होयत या फेर 31 मार्च के बाद। अपने क' बता दी कि पुरनका नोट बैंक मे जमा करबाक अवधि आय 30 दिसंबर क' ख़त्म भ' रहल अछि। आय के बाद पुरनका नोट सिर्फ भारतीय रिजर्व बैंक (आरबीआई) मे 31 मार्च तक जमा कराओल जे सकत।
दरअसल, नोटबंदी के फैसलाक बाद सरकार एहि बारे मे एक अध्यादेश तैयार केलन्हि अछि आर ओहि मे ई सभ प्रावधान अछि। एहि अध्यादेश क' केंद्रीय कैबिनेट सँ मंजूरी भेट चुकल अछि आर एहिके जल्दे राष्ट्रपति लग मंजूरी लेल भेजल जायत। राष्ट्रपति से मंजूरी भेटलाक बाद ई प्रभावी होयत। बताओल जे रहल अछि कि अध्यादेश 31 दिसंबर से प्रभावी भ' जायत।
अध्यादेश स' 500 आर 1000 के पुरनका नोटक औपचारिक रूप से वैधता समाप्त भ' जायत। ओहिक बाद कुनू व्यक्ति लग 10 से बेसी पुरनका नोट पाओल गेला पर हुनका खिलाफ कार्रवाई होयत।


text:
Tuesday, May 19, 2015
खाए चाहैए (कथाकार- जगदीश प्रसाद मण्डल)
खाए चाहैए
आसिन मास, भिनसुरका पहर, मेघौन समए। झिहिर-झिहिर पुर्बा हवा चलैत। सूर्य उगैक समए भेलो पछाति रंग-रोशनक कोनो दरस नहि, मुदा करिखाएल अन्हारो नहियेँ अछि। ओस-बर्खाक सीमा परहक मास आसीन, तँए जहिना ओस कनकनाइत तहिना बर्खोक मन कनकनाइते अछि। मुदा दुनूक कनकनाएब दू रंगक अछि। एक अछि- ओसक अपन उठैत जिनगीक कनकनी, तँ दोसर अछि बर्खाक खसैत जिनगीक कानब। जइसँ जहिना दुभिक लोल चमकैत अछि तहिना गुलाबक बोल[1] चुमैक-चुमैक चकभौर लगबिते अछि।
एक तँ भरि रातिक कनैत-खिजैत बितौल समए, जइसँ जगरनासँ भकुआएल ऑंखि आ मिरमिराइत मन, मुदा तैयो भाषा दाय जिद्द पकड़ि घरक चौकठि लग बैसि, डेढ़िया दिस देख रहल छथि।
भिनसुरका अखबार जकॉं गामो-घरमे गामोक आ आनो गामक समाद-समाचार पसरिते अछि। ने समदियाक कमी, ने घटनाक कमी गाम-घरमे अछि।
बरतन-बासन मॉजब छोड़ि सोनमी दीदी भुलिया दादी लग जा बजली-
“काकी, अतहतह होइए!”
भावुक कलाकार जकॉं तेहेन भावमे सोनमी दीदी बजली जे भुलिया दादी तुलसी चौरा नीपब छोड़ि दुनू कानो आ दुनू ऑंखियो ठाढ़ केलनि। अपरिचित-अनभुआर जकॉं भुलिया दादी पुछलखिन-
“की अतहतह होइए, सोनू?”
छोट वस्तुकेँ जहिना कलाकार नीक मुँह-कान बना पैघ कलामे बदलैत अछि तहिना सोनमी दीदी बजली-
“काकी, की कहब! ओ तँ तेना...?”
‘ओ तँ तेना’ कहि सोनमी दीदी मुँह बन्न करैत जेना मने-मन किछु सोचए लगली। भुलिया दादीकेँ ने गपक छीप भेटलनि आ ने जड़ि। मुदा भावक जिज्ञासा मनकेँ तेना सिहरा कऽ डोला देलकनि जे ने किछु पुछैत बननि आ ने चुप रहल होन्हि। सोनमी दीदीक मन तरे-तर, भदवरिया कोसीक बाढ़िक पानि जकॉं तेना घोर-मट्ठा होइत रहनि जे ने मुहसँ बकार फुटनि आ ने...। तइ बिच्चेमे भुलिया दादी पुछलखिन-
“एना किए सोनू, जेठुआ बरखा जकॉं अदहेपर सँ बकार हरण भऽ गेलह?”
तैबीच सोनमी दीदीक मनमे सेहो, नीक जकॉं तँ नहि मुदा कनी-मनी फड़िछा गेल छेलनि। बजली-
“भाषा दाय अपन गाम-घर, देस-कोस छोड़ि जाए नइ चाहै छथि, मुदा बड़की बहिन तेना ने चलैले जोर करै छथिन जे वेचारी भारी सङ्कटमे पड़ि गेल छथि!”
न्यायालयमे ओकील जहिना अपन पक्षधरक विचारकेँ कसि कऽ पकड़ि न्यायालयमे वक्तव्य दैत तहिना भुलिया दादी बजली-
“बड़की बहिन तँ अपने दोसर मुलुक चलि गेल अछि किने?”
भुलिया दादीक विचारमे सोनमी दीदीकेँ जेना पुरैनिक सिरक संग बिसाँढ़ो भेटल होन्हि तहिना भेलनि। सह दैत बजली-
“काकी, भषो दाय अपन विचारपर अड़ल छथि, ओ कहै छथिन जे साग-पात तोड़ि खाएब, भीख माङ्गब मुदा अपन नगरीकेँ डगरीक भॉंटा नइ बनाएब।”
सोनमी दीदीक विचारसँ भुलिया दादीकेँ मनमे आरो भड़ भेटलनि। अपन टुटल जिनगीक कथा बुझिते मनमे जहिना सक्कतपन अबै छै तहिना अपन विचारकेँ आरो सक्कत बनबैत बजली-
“बुच्ची, हमरा सबहक दिन घटल, जइसँ दुरदिनक मुँह देखऽ पड़ि रहल अछि, मुदा...?”
सुदिन-कुदिनसँ ऊपर उठि भुलिया दादी बाजल छेली, मुदा सोनमी दीदी नीक जकॉं भुलिया दादीक विचारकेँ नइ बूझि पेली। चहरा-ले जहिना चिड़ैक गेल्ह अपन लोल उठबैत अछि तहिना मुँह बॉबि सोनमी दीदी भुलिया दादीकेँ पुछलखिन-
“काकी, हम तँ अहॉं आगूमे जनमल छी तँए अहॉं जकॉं सभ बात थोड़े बुझल अछि। कनी विलगा-विलगा कहियौ जे नीक जकॉं बूझि पाएब।”
अपन गुरुत्व देखैत भुलिया दादी बजली-
“बुच्ची, एक बाते नइ बुझबहक, तँए जे कहऽ चाहै छेलियऽ से तर पड़ि जाइ छह आ ऊपरसँ तोहीं एकटा आरो सवाल उठा दइ छहक।”
कहि भुलिया दादी चुप भऽ गेली। मुदा सोनमी दीदीक पियासल ऑंखि ऑंखिपर पड़िते भुलिया दादीक ऑंखि नीर-पानिसँ छल-छला गेलनि। बजली-
“बुच्ची, दूटा गप बुझलापर सभ बात बूझि जेबहक। तँए...?”
आगूक विचार सुनैक प्रवल जिज्ञासु- सोनमी दीदीक मन बाजि उठलि-
“काकी, बुझबैमे जे गर अहॉंकेँ नीक लगए तही गरे बाजू। मुदा कहियौ सब बात।”
भुलिया दादी बजली-
“बुच्ची, कोनो भाषा-साहित्यक उदय-प्रलय केना होइ छै, ओ निर्भर करै छै ओइठामक लोकपर आ लोकक विचारक परिपक्वतापर। जेहेन जैठामक लोक रहल तैठामक वस्तु-जात, खान-पान, बात-विचार तेहेन बनल। तँए एकरा अहीठाम रहऽ दहक।”
अपना विचारे भुलिया दादी विरामक खुट्टा ठाढ़ केलनि, मुदा दुनू दिससँ सोनमी दीदी तेना डोलौलखिन जे भुलिया दादीकेँ अपन पछिले विचारपर आबऽ पड़लनि। बजली-
“बुच्ची, जे शासन जेहेन जनप्रिय रहल ओ ओहेन अपन शासनक बेवस्था बनबैए, जेहेन बेवस्था बनि शासन चलैए तेहेन ओइठामक मनुखक निर्माण होइए। जखने मनुखक निर्माण हेतै तखने ओकरामे निरमबैक शक्ति औते। जखने निरमबैक शक्ति ओकरामे आबि जाइ छै तखने ओ अपन विचारानुसार निर्माणक प्रक्रिया शुरू करैए।”
भुलिया दादीक विचार सोनमी दीदीक मनमे अँटबे ने केलनि, जइसँ अकछाइत बजली-
“काकी, ओते खिस्सा–पिहानी नइ पसारू। मुड़कुटिये मे कहियौ।”
सोनमी दीदीक विचार सुनि भुलिया दादीकेँ मिसियो भरि ई तामस नइ उठलनि जे हमर पेटक सभ बात सोनमी नइ बुझऽ चाहैए। उल्टे मनमे खुशीए उपकि गेलनि। बजली-
“बुच्ची, जहिना पाली भाषा राजसत्ता तक पहुँच फड़ल-फुलाएल मुदा ओ रसे-रसे केना विलीन भेल जाइए! जखनि कि पाली भाषाक साहित्य, कला, संस्कृति समयानुकूल सुसम्पन्न छल! जे मृत्युक कगारपर अछि।”
भुलिया दादीक बात सुनि सोनमी दादीक मन आरो अकछि गेलनि। बजली-
“अपन विचार करू काकी, दुनियॉं बड़ीटा छै तँए ओकर गरदनिक ढोलो आ घेघो ओहने नमहर छै।”
सोनमी दीदीक अकछाइत मन देखि भुलिया दादी मने-मन विचारली जे कोनो बात-विचार जँ सुननिहारकेँ अकछबऽ लगै तँ पाशा बदलबे नीक। तहूमे दुनियॉं छोड़ि अपन बात सोनमी बुझऽ चाहैए। बजली-
“बुच्ची, कहऽ लागल छेलियऽ जे अपना सबहक दिन घटल।”
सोनमी दीदी-
“की दिन घटल?”
भुलिया दादी-
“दिन घटब भेल, काज घटब। लोककेँ जीबैले समैक अनुकूल बनऽ पड़ै छै, अनुकूलता पबैले जिनगीक अवस्थानुकूल आवश्यकता होइ छै, जे भेला पछातिये सही दिशामे चलि पबैए।”
भुलिया दादीक बात सोनमी दीदी नीक जकॉं नहि बूझि पाबि रहल छेली, जइसँ फेर अकछा बजली-
“काकी, तेना अहॉं झॉंपि-तोपि बजै छी जे नीक जकॉं बुझिये ने पबै छी। कनी फड़िछा कऽ बजियौ।”
सोनमी दीदीक बात सुनि भुलिया दादीकेँ मनमे भेलनि जे जे बात सोनमीकेँ बुझैक मन छै भरिसक से बात छुटि गेल अछि। जँ से बात बजितौं तँ अकछाइत किए। बजली-
“बुच्ची, अपना सबहक दिन खेती-पथारीपर चलैए। खेती-पथारी जड़ि भेल। अही उपज-उपार्जनपर पेटसँ लऽ कऽ परिवारिक-समाजिक किरिया-कलाप चलैए।”
बिच्चेमे सोनमी दीदी मुड़ी डोलबैत बजली-
“हँ से तँ चलिते अछि।”
सह पबिते भुलिया दादी बजली-
“पेट-परिवारसँ समाज धरिक जे किरिया-कलाप अछि तही बीच जिनगी चलैए। आइक युगमे मशीन सभसँ बेसी उत्पादित वस्तु बनि गेल अछि, जइसँ अपना सभ बहुत दूर भऽ गेल छी। जेतबो पहिने छल- माने अन्न आ दलहन-तेलहनसँ लऽ कऽ पटुआ, रूइया, कुशियार इत्यादिक मशीन, सेहो नष्ट भऽ गेल। बढ़ैक जगह कमि गेल। जइसँ किसानी जिनगीपर भारी चोट पड़ि गेल!”
भुलिया दादीक बात सोनमी दीदीकेँ नीक लगलनि। मुदा गामक औझुका घटना- माने भाषा दायकेँ जे बड़की बहिन अपना संगे चलैले कहै छथिन- ओइपर नजरि पड़िते सोनमी दीदी बाजली-
“काकी, समाजक बीचक बात छी, नीक हएत जे दुनू गोरे संगे चलू आ भाषा दायकेँ हुनकर अपन विचार पुछि लियनु।”
सोनमी दीदीक विचार भुलिया दादीकेँ जँचलनि। बजली-
“हाथमे माटि लगल अछि, देखबे केने छेलह जे तुलसी-चौरा नीपै छेलौं, से पहिने धोइ लइ छी।”
हाथ-पएर धोइ कऽ भुलिया दादी सोनमी दीदीक संग भाषा दाय ऐठाम विदा भेली।
घरक मुहथरिपर बैसि जेना भाषा दाय बहिनक बात सुनि कनिते रहली, तहिना ललौन ऑंखि। नोरक टघारक दाग ओहिना ऑंखिसँ गाल तक सुखाएल। ऑंगन लग पहुँचिते भुलिया दादी भाषा दायकेँ पुछलखिन-
“बहिन, एना ऑंखि किए ललियाएल अछि?”
‘ललियाएल’ सुनि भाषा दाय बूझि गेली जे भरिसक राति भरिक जे कानब अछि ओ ऑंखि शिकाइत कऽ रहल अछि। अपनाकेँ संयमित करैत भाषा दाय बजली-
“बहीन अपना सेने चलैले कहैए से जेनाइ नीक हएत? तेहेन-तेहेन एकरा सबहक लीला छै जे उलाइए-पका कऽ खा जाएत!”
भाषा दाइक मनक बेथा सुनि सोनमी दीदी बजली-
“दीदी, अहाँ माए तुल्य छी, हम सभ बच्चा भेलौं। जहॉं धरि पार-घाट लागत तहॉं धरि सेवा तँ करबे करब, तइले केकरो बातमे किए पड़ब।”
सोनमी दीदीक बात सुनि भाषा दाय मुस्कुराइत बजली-
“अपन पूर्वजक लगौल सभ किछु छी, एकरा छोड़ि केतऽ जाएब। सबहक जीवन-मरण संगे रहत।”¦¦
27 अप्रैल 2015, शब्द संख्या- 1223
Subscribe to: Post Comments (Atom)


text:
बिहार मे चौबीसों घंटा अर्थ ऑवर
देश भर मे 26 मार्च के अर्थ ऑवर मनाएल जा रहल अछि. अर्थ ऑवर पर सभ लोक शनिदिन राति के साढ़े आठ बजे सं साढ़े नौ बजे तक बिजली नहि जलाएताह. स्विच ऑफ रखताह.
मुदा बिहार मे कोन अर्थ ऑवर? बिहार मे त लाइन ओहिना नहि रहैत अछि. आओर आई-काल्हि तं एहन बिजली संकट अछि जे पिछला तीन दिन सं बल्व टिमटिमैबो नहि करल अछि.
बिहार के जतेक चमकय के छल ओबिहार उत्सव पर तीन दिन 22 मार्च सं 24 मार्च धरि पटना मे चमकि गेल. सभ रोड... पार्क... बिल्डिंग... रंगशाला तीन दिन चमकैत रहल...जगमगाएत रहल.
उत्सव खत्म फेर बिहार अन्हारक चपेट मे. ई हाल पूरा बिहारक अछि. लोक सभ जे बिहार उत्सव पर बिहारक गुणगान करय छलाह आब तीन दिन सं लाइट कटला पर अधिकारी -मंत्री के गरिआ रहल छथिन्ह.
बिजली संकट सं राज्य भर मे कोहराम मचल अछि. धरना...प्रदर्शन... रोड जाम सभ भ रहल अछि. बिजली नहि रहला सं शहर मे पानिsक संकट सेहो भs गेल अछि. लोक के जीनाए-मरनाए एक भs गेल छनि.
गाम के लोक तं चापाकल सं काज चला लय छथिन्ह... एहि गर्मी मे गाछ तर बैस किछ ठंडा जाए छथिन्ह . मुदा शहर के सुकुमार लोक कि करथिन्ह? ताव एहन मारि रहल छनि जे बैचेन भेल छथिन्ह.
टंकी सं पानि नहि आबय के कारण चापाकल पर बाल्टी लsक दौड़ि रहल छथिन्ह... कल चलाबय के आदत नहि होए के कारण पसीने -पसीने भs जा रहल छथिन्ह. सभ सं परेशानी तं पानि भरला के बाद बाल्टी के तीन मंजिला- चारि मंजिला मकान पर ल जाए मे भs रहल छनि.
जे लोक...बच्चा सभ के ई सभ नहि करय पड़ि रहल छनि ओ विश्वकप मैच नहि देख पाबय के कारण परेशान छथिन्ह. अगर भारत-पाकिस्तान मैच तक हाल ठीन नहि भेल त माहौल बिगड़ि सेहो सकैत अछि.
असल मे तालचर बिजलीघर के दूटा आओर फरक्का के एकटा यूनिट मे उत्पादन ठप भ गेल अछि. कांटी के सेहो सेहे हाल अछि. बरौनी बिजलीघर सं से मुश्किल सं उत्पादन भ रहल अछि.
एकरे संग केन्द्रीय कोटा सं जे बिजली मिलबाक चाही ओहि मे भारी कटौती करि देल गेल अछि. एक त कोढ़ ऊपर सं खाज वाला हाल भ गेल अछि. केंद्र बिहार के संग पक्षपात जगजाहिर अछि.
बिहार मे जतय करीब ढ़ाई हजार मेगावाट बिजली के जरूरत अछि ओतय मिल रहल अछि सिर्फ सात-आठ सय मेगावाट... एहि मे सं आधा बिजली इमरजेंसी सेवा मे चलि जाएत अछि.
बाकि बिजली मे पूरा बिहार. सोचि सकय छी राज्य के हाल. एकदम सं त्राहि-त्राहि मचल अछि. हालात तं तखन आओर बिगड़ि सकैत अछि जखन बिजली कर्मचारी 27 मार्च सं हड़ताल पर चलि जएताह. ओ सभ हड़ताल पर जाए के घोषणा करने छथिन्ह.
तं कहि सकय छी जे जखन चौबीसों घंटा बिजली ऑफे अछि त केहन अर्थ ऑवर. बिहार लेल तं सदिखन अर्थे ऑवर अछि. कि कहय छी अहां?
हमर ईमेल:-hellomithilaa@gmail.com
Subscribe to: Post Comments (Atom)


text:
बुधवार, 7 मार्च 2018
तीन तलाक पर बनाओल गेल कानूनके विरोधमे दरभंगामे निकालल गेल जुलूस
दरभंगा : भारतके वर्तमान सरकार द्वारा बनाओल गेल ट्रिपल तलाक कानून वापिस लेबाक लेल दरभंगामे मंगलदिन बहुतरास संगठन द्वारा एहतजाजी जुलूस केर आयोजन कएल गेल। अहि आयोजनमे जिलाके दूरदराजसँ संगहि शहरी क्षेत्रक महिला लोकनि सेहो भाग लेलनि।
मोमिन कॉन्फ्रेंसक प्रदेश सचिव शाहिद अतहर बतौलनि जे हमर समूचा टीम इमारत शरिया आ ऑल इंडिया मुस्लिम पर्सनल लॉ बोर्डक बताओल गेल रास्ता पर पूरा बिहारमे काज कए रहल अछि, दरभंगाक ई एहतजाजी जुलूस तारीख साज जुलूस होयत।
आगाँ बतौलनि जे हमर पूरा टीम जाहिमे बिहार राज्य मदरसा शिक्षा बोर्डक पूर्व अध्यक्ष मौलाना एजाज अहमद, राजद केर जिला संयोजक रामचंद्र यादव, भरत यादव, अकलियत जागरण सोसाईटी केर महासचिव डॉ. असरारूलहक लाडले, इंसाफ मंचके राज्य उपाध्यक्ष नेयाज अहमद, जमियतुर राईनके संयोजक डॉ. प्रो. राहत अली, बेदारी कारवाँ केर अध्यक्ष नजरे आलम, जावेद करीम जफर, पप्पू खान, सरवर इमाद्दुदीन, एस.एम. जेया, कारी मो. सईद जफर, मो. अफजल, आमिर कैफ, फतह आलम, सिद्दीकी भारती, अधिवक्ता सफीउर रहमान राईन संग आरओ लोक अहि एहतजाजी जुलूसकेँ सफलताक वास्ते प्रयत्नशील छलाह।
Labels: दरभंगा


text:
दूटा पाइ
हलहोरिमे फेकुओ दिल्लीक रैलीमे जाइक विचार केलक।
परसू सँझुका गाड़ी सभ पकड़त। दिल्लीक लड्डूक बात फेकुआकेँ बूझल। तँए खाइक मन रहए। अवसर
भेटल छेलै। किएक तँ ने गाड़ीमे टिकट लागत आ ने संगबेक कमी। मात्र चारि दिनक खेनाइटा
अपन खर्च। गाड़ीमे लोक बेसी खाइतो नै अछि किएक तँ पेशाब-पैखानाक समस्या रहै छै।
फेकुआ माएकेँ कहलक-
“माए, परसू दिल्ली जेबौ। बटखर्चाक ओरियान कऽ दिहेँ?”
माए पुछलकै-
“की सभ लेबही?”
“दू सेर चूड़ा लऽ कऽ डाक्टर
साहैब-नागेंद्रजी चलैले कहलखिनहेँ। हमरो दू सेर चूड़ा कूटि दिहेँ।”
फेकुआक बातक बिसवास माएकेँ नै भेलै।
मोने-मन सोचलक जे दू सेर चूड़ा तँ एक दिनमे लोक खाइए। चारि दिन केना पुरतै? फेर मनमे एलै, दू सेर चूड़ो आ चारि-दुना आठटा रोटीओ पका कऽ
दऽ देबै। कहुना भेल तँ रोटी सिद्ध अन्न भेल।
गाड़ी अबैसँ पहिनइ जुलुस संग फेकुआ
स्टेशन पहुँचल। जिनगीक पहिल दिन फेकुआ ट्रेन-गाड़ीमे चढ़त। प्लेटफार्मपर भीड़ देखि
फेकुआक मन घबड़ेबो करए आ उत्साहो जगै जे एते लोक चढ़त से हेतै आ हमरा बुते की नै चढ़ि
हएत। निर्मली-सकरी बीच छोटी लाइन। गाड़ीओ छोटकीए। मुदा सकरीसँ दिल्ली लेल गाड़ीओ
बड़की आ लाइनो बड़की। गाड़ीमे चढ़ि फेकुआ सकरी पहुँचल। दिल्लीक गाड़ी सकरीमे लगले रहए।
हाँइ-हाँइ कऽ निर्मलीक गाड़ीसँ उतरि दिल्लीवाली गाड़ीमे सभ चढ़ल। गाड़ी खुजल।
ओना सकरीसँ दिल्ली जाइले चौबीस
घंटा लगैत। मुदा आइ से नै भेल। चालीस घंटामे पहुँचल। मुदा चालीस घंटा केना बितल
से फेकुआ बुझबे ने केलक। हलहोरिएमे पहुँच गेल। ने एक्को बेर खेलक आ ने पानि पीलक।
मुदा तैयो भुख बुझिए ने पड़ैए। गाड़ीसँ उतरै काल फेकुआ खिड़की देने प्लेटफार्म दिस
तकलक, जेरक-जेर सिपाही घुमैत। मुदा
फेकुआक नजरि केतौ नै अँटकि, मोटका सिपाहीपर अँटकल। ओकर मनही पेटपर नजरि गेलै। तैपर सँ छह
आँगुर चाकर ललका बेल्ट। जे बेर-बेर निच्चाँ ससरैत। चानिपर सँ पसीनाक टघार। दस
किलोक बन्दुक कान्हमे लटकल। मुदा तखने नागेन्द्रजी सेहो अपन छबो संगी संग हाथसँ
सभकेँ उतरैक इशारा दैत। औगता कऽ फेकुओ उतरल।
प्लेटफार्म टपि जहाँ फेकुआ मुसाफिर
खाना प्रवेश करए लगल आकि ममियौत भायपर नजरि गेलै। ममियौत भाय रतना चरिपहिया गाड़ीक
ड्राइवर। अपना मालिककेँ गाड़ी पकड़बैले आएल। भायपर नजरि पड़िते फेकुआ गोड़ लगलक। गोड़
लगि लालकिला मैदान दिसक रस्ता धेलक। पाछूसँ झटकि कऽ आगू बढ़ि रतना फेकुआसँ घरक कुशल
पुछलक। कुशलक जवाब नै दऽ फेकुआ कहलक-
“काल्हि साँझ धरि लालकिला
मैदानमे रहब तँए ओत्तै अबिहऽ। अखनि नै रूकबह।”
“कनी चाहो पीब ने ले?”
“नै अखनि कुछो नै पीबह।”
फेकुआ बढ़ि गेल। मुदा रतनाकेँ पाछू
घुमैक डेगे ने उठैत। फेकुए दिस तकैत। मोने-मन विचारए लगल, जे हो-ने-हो काल्हि भेँट
नै हुअए। ओते लोकमे के केतए रहत तेकर कोन ठीक। तहूमे सँझुका
बात कहलक। दिल्ली छिऐ। कोन ठीक जे बिजलीक इजोत रहतै की नै। एते लोकमे तँ दिनोमे
अन्हराएले रहत। एक्को दिन मेजमानीओ ने करौलिऐ। गाममे दीदी सुनत तँ की कहत? ओ की कोनो दिल्लीकेँ दिल्ली बुझैत हएत। ओ तँ गामे जकाँ
बुझैत हएत। जहिना गाममे सभकेँ सभ चिन्है छै तहिना।
मुदा ई तँ दिल्ली छी। भाड़ाक एक कोठरीमे सोहर गाैल जाइ छै आ दोसरमे कन्नारोहट होइ
छै...।
विचित्र स्थितिमे रतना पड़ि गेल।
आइ धरि रतनाक बुधिपर एहेन भार कहियो नै पड़ल। एकाएक मनमे एलै, कौल्हुका छुट्टी लऽ
कऽ भोरे फेकुआक भेँट करब। भेँट भेलापर लालकिला,
जामा मस्जिद
देखा देबै।
दोसर दिन भोरे रतना फेकुआक भेँट
करै विदा भेल। लालकिला मैदान पहुँचिते भेँट भऽ गेलै। भेँट होइते दुनू भाँइ गामेक
बसिआ रोटी खा पानि पीलक। भरि दिन संगे, रैली समाप्त कऽ दुनू गोटे डेरापर
आएल। पैघ सेठक ड्राइवर रतना, तँए डेरो नीक। सभ सुविधा।
मुदा रतनाक डेरासँ फेकुआक मनमे खूब खुशी नै भेलै। मन पड़ि गेलै माएक ओ बात जे हरिदम
बजैत-
“अनकर पहिर कऽ साज-बाज छीनि लेलक तँ बड़ लाज।”
अपना जएह रहए ओइसँ सबुर करी। मुदा माएक
बात फेकुआक मनमे बेसी काल नै अँटकल। किएक तँ तीन दिनसँ नहाएल नै छल। जइसँ देहमे
लज्जतिए ने बूझि पड़ै। रतनाकेँ कहलक-
“भैया, पहिने हम नहेबह। बिनु नहेने मन खनहन नै हएत। ओना ओंघीओ लगल
अछि। तँए नहा कऽ खेबह आ भरि मन सुतबह।”
फेकुआकेँ रतना बाथरूम देखा देलक।
बिजली जरैत, पानि चलैत बाथरूम देखा रतना गैस चुल्हि पजारि भानस करए लगल। भरि मन
फेकुआ नहाएल। मन शान्त भेलै। मनमे उठलै, जहन
दिल्ली आबि गेलौं तँ किछु लइए कऽ जाएब। रतना लग आबि बैसल। भानसमे देरी देखि रतना
कहलकै-
“बौआ देखही, ई दिल्ली छिऐ। ऐठाम लोक सोलह-सोलह घंटा खटैए। दरमाहा संग
ओभरटाइमोक पाइ भेटै छै। मुदा जिनगी जीबैक लूरि नै रहने सभ चलि जाइ छै। ने गामक
कर्जसँ मुक्ति होइ छै आ ने अहीठाम चैनसँ रहैए। भुतलग्गु जकाँ हरिदम बूझि पड़तौ।
तोरा ऐ दुआरे कहि दइ छियौ जे तूँ अपन छोट भाए छँह।”
रतनाक बात सुनि कनीकाल गुम रहि
फेकुआ कहलक-
“भैया, तूँ सभ तरहे पैघ छहक। जहन तोरा लग छी तँ तोहीं ने हमर
नीक-बेजाए बुझबहक।”
फेकुआक बातसँ रतनाकेँ अपन जिम्माक
भार बूझि पड़लै। बाजल-
“देखही बौआ, अखनि जे कहलियौ से स्टील फैक्ट्रीक स्टाफक बात कहलिऔ। मुदा
सभ एहने अछि सेहो बात नै छै। एहनो लोक अछि जे अपन मेहनति आ लूरिसँ गरीब रहितो
अमीर बनि गेल। अपने इलाकाक ढोरबा छी। जेकरा हम तँ ढोरबे कहै छिऐ मुदा ओ ढोढ़ाइबाबू
बनि गेल। जहन गामसँ आएल तँ बौआ-ढहना कऽ चारि दिन पछाति ऐठीम आएल। ओकरा शैलूनमे
नोकरी लगा देलिऐ। किछु दिन तँ काज करैमे लाज होइ। किएक तँ ओ धानुक छी। मुदा किछुए
दिनक पछाति तेहेन हाथ
बैस गेलै जे लौओकेँ उन्नैस करए लगल। अपनो खूब मन लागए लगलै। दरमहो
बढ़ि गेलै। तीन साल पछाति जेना ओकरा ऐठीमसँ मन उचटि गेलै। सोचलक जे जहन लूरि भऽ
गेल अछि तहन केतौ कमा कऽ खा सकै छी। से नै तँ गामेक चौकपर दोकान खोलब। अपना जँ
दू पाइ कम्मो हएत तइसँ की, समाजक उपकार तँ हेतै। सएह केलक। ले बलैया, गामक लोक कियो ठाकुर तँ कियो नौआ तँ कियो हजमा कहए लगलै।
घरक जनिजातिकेँ नौआइन कहए लगलै। सभसँ दुखद घटना तहन भेलै जहन कथा-कुटुमैती आ
जातिक काजसँ अलग कएल गेलै। मुदा ऊहो कर्म-योगी। गामकेँ प्रणाम कऽ अपन परिवार संग दिल्ली शहर चलि आएल। वाह रे वनक फूल, ऐठाम आबि कऽ अपन शैलूनक कारोबार ठाढ़ कऽ लेलक।
छअटा स्टाफ रखने अछि अखनि। बहिनक बिआह इंजीनियरसँ केलक। हमहूँ
बिआहमे रहिऐ।”
फेकुआ बाजल-
“हमरो कोनो लाज-सरम नै
हएत। जे काजमे लगा देबह, हम पाछू नै हटबह।”
रतना-
“परसू रवि छिऐ। हमरो
छुट्टी रहत। ताबे दू दिन अरामे कर।”
फेकुआ-
“हमरा ओते सूतल नीक नै लगतअ।
चलि जेबह बुलैले।”
रतना-
“रौ बुड़िबक! गाममे लोक
खिस्सा कहै छै जे फल्लां तेहेन काबिल छै जे एक्के पाइमे बेचि लेतौ। मुदा ऐठीम सभ
काबिले छै। तँए देखबिही जे ऐठीम सभसँ पैघ कारबार मनुक्खेक खरीद-बिकरीक छै। देहाती बूझि
कोइ ठकि कऽ बेचि लेतौ। कहतौ जे हवा-जहाजक नोकरी धड़ा देबौ आ चलि जेमए आन देश।”
रतनाक बात सुनि फेकुआ क्षुब्ध भऽ
गेल। मुदा मनमे एलै, जेना हम बेदरा रही तहिना भैया कहैए। मुदा किछु बाजल नै। दम
साधि कऽ रहि गेल।
तीन दिनक पछाति फेकुआ कपड़ा सिलाइक
टेलरमे काज शुरू केलक। दू हजार रूपैआ दरमाहा। भिनसर छह बजेसँ राति नअ बजे धरिक
डयूटी। बीचमे एक बेर अदहा घंटा जलखै करैले आ एक घंटा खाइ बेर छुट्टी। फेकुआक मनमे
उठल जे ड्यूटी तँ बीसो घंटा कऽ सकै छी मुदा सुतैक जे आठ घंटा छै से केना पुरत।
मुदा फेर मनमे एलै, जहन दू पाइ कमाए चाहै छी तहन तँ सभ सुख-भोग कमबए पड़त...।
दोकानमे आठटा कारीगर। आठो नोकरे।
फेकुआ अनारी, तँए दोकानक झाड़-बहारसँ काज शुरू
केलक। कपड़ा काटब आ सिलाइ मशीन चलौनाइ सेहो कनी-कनी सीखए लगल।
दुइए माए-बेटा फेकुआ। दस साल पहिनइ
बाप मरि गेल। अपने दिल्ली धेलक आ माए गाममे। मुदा माएओ थेहगरि। पुरुखे जकाँ
बोनि-बुत्ता करैत। नोकरी होइते फेकुआकेँ माए मन पड़लै। माइए नै गामो मन पड़लै। मन
पड़ल गामक स्मृति। माएक ममता जागि मनकेँ खोरए लगलै। मनमे उठलै, परदेशिआ परिवारमे
गेटक-गेट कपड़ा.., राशि-राशिक चीज-बौस.., रेडियो, घड़ी, टी.भी, मोबाइल इत्यादि। केकरा नै नीक
वस्तुक सिहन्ता होइ छै? मुदा ओहेन सिहन्ते की जेकरा पुरबैक ओकातिए ने रहए? दू
हजार महिना रूपैआक गरमी फेकुआक मनमे तरे-तर चढ़ि गेल। केना नै चढ़ैत? मुदा आमदनिएक गरमी चढ़ल, खर्चक पानि परबे ने कएल। सोचलक जे
सभसँ पहिने माएकेँ चिट्ठी लिखि जना दिऐ।
आठ दिन पछाति फेकुआ रतनाकेँ कहलक-
“भैया, हमरा तँ लिखल-पढ़ल नै होइए। मुदा जहन नोकरी लगि गेल तँ
माएकेँ जनतब देब जरूरी अछि। किएक तँ ओकरा होइत हेतै जे केतए बौआइ-ढहनाइए।”
रतनोक मनमे जँचल। वी.आइ.पी. बैगसँ
पोस्ट-कार्ड निकालि रतना चिट्ठी लिखैले तैयार भेल। पुछलक-
“बाज की सभ दीदीकेँ
लिखबीही?”
फेकुआ लिखबए लगल-
स्थान- दिल्ली
ता.- ०५.०६.२००७
माए,
गोड़ लगै छियौ,
भगवानक दया आ तोरा सबहक असीरवादसँ
तेहेन नोकरी भेटल जे कहियो मनमे नै आएल छल। दू हजार रूपैआ महिनाक तलब। अपना केते
खर्च हएत। जे उगड़त से मासे-मास पठा देबौ। बेङबाकाकाकेँ कहियनि जे चिमनीपर जा कऽ
ईंटाक दाम बूझि अबैले। पहिने घर बना लेब। अपना कलो नै छौ, सेहो गड़ा लेब। घरक आगू जे मलिकाबाक चौमास छै, ऊहो कीनि लेब।
तोरे फेकुआ।
सात बजे भिनसर। मेघौन समए। कखनो-कखनो
सुरूज देखि पड़ैत आ फेर झँपा जाइत। झिहिर-झिहिर पुर्बा हवा चलैत। पान-छह गोटे संग
फेकुआक माए रामसुनरि धन-रोपनी करए विदा भेल। किछुए आगू बढ़लापर डाक-प्यूनकेँ देखलक।
मुदा आन स्त्रीगण जकाँ रामसुनरि नै जे दिनमे दू बेर मोबाइलसँ तीन पन्नाक चिट्ठी आ तैपर सँ जे समदिया भेटल ओकरा दिया समाद
पठौत। मनमे कोनो हलचल नै। रामसुनरिक आगूमे आबि हँसैत डाकप्यून कहलक-
“काकी, फेकुआक चिट्ठी एलौहेँ।”
कहि झोरासँ निकालि पोस्ट कार्ड
देलक। छबो स्त्रीगण डाकप्यूनकेँ चारू भागसँ घेरि कऽ ठाढ़ भेल। हाथमे पोस्ट-कार्ड
अबिते रामसुनरिक मन बिहाड़िमे उड़ैत ओइ सूखल पात जकाँ जे सरंगोलिया उठि अकासमे उड़ैत, तहिना उड़ि गेल। जिनगीक पहिल पत्र। मनमे एलै, पहिने केकरोसँ
पत्र पढ़ा ली। ओना डाकप्यून लगमे सँ चलि गेल। मुदा तेकर अपशोच नै भेलै। किएक तँ
जाधरि प्यून लगमे छल ताधरि पत्र पढ़ेबाक विचार मनमे आएलो नै छेलै। फेर मनमे एलै,
काज कामै नै करब। अखनि खूटमे बान्हि कऽ रखि लइ छी आ जहन निचेन हएब तहन पढ़ा
लेब। सएह केलक।
गोसाँइ डुमैत रामसुनरि निचेन भेल।
निचेन होइते चिट्ठी पढ़बै लऽ श्याम ओइठाम विदा भेल। श्यामोक घर लगे। पोस्ट-कार्ड
हाथमे लऽ श्याम सत्यनारायण कथा जकाँ पढ़ए लगल। मुदा दोसरे पाँति- दू हजार रूपैआ
महिना तलब- मे रामसुनरि ओझरा गेलि। मोने-मन
सोचए लागलि, छौड़ाकेँ घरक सोह एलै। बुधिओ फुटैक उमेर भेल जाइ छै। आब कहिया चेतन
हएत। अगिला साल तक बिआहो कइए देबै। असगरे राकश जकाँ अँगनामे रहै छी। लगले विचार
बदलि गेलै। बुदबुदाए लागलि- केना लोक कहै छै जे
मसोमातक बेटा दुइर भऽ जाइ छै। विचारमे डुमल रामसुनरि। तैबीच श्याम बाजल-
“सभ बात बुझलिऐ ने काकी?”
श्यामक पुछबसँ रामसुनरिक भक्क
खुजल। बाजलि-
“बौआ, चिट्ठी पढ़ल भऽ गेलह। की सभ छौड़ा लिखने अछि?”
काकीक मनक बात नै बूझि श्याम खौंझा
गेल। मुदा किछु बाजल नै। चिट्ठीकेँ निच्चाँमे रखि श्याम ओहिना मुहजुआनीए कहए लागल।
मुदा पोस्ट-कार्डकेँ निच्चाँमे राखल देखि वेचारी रामसुनरिकेँ भेलै जे अपने दिससँ
कहैए। जइसँ विश्वासे ने भेलै। मुदा झगड़ो करब उचित नै बुझलक। किएक तँ बेटाक पहिल
चिट्ठी छी तँए अशुभ बेवहार नीक नै।
दोसर दिन एकटा पोस्टकार्ड कीनि
रामसुनरि चिट्ठी पढ़बैओ आ लिखबैओ लेल सोहन ऐठाम गेलि। दुनू पोस्टकार्ड- लिखलहो आ सदो-
रामसुनरि सोहनकेँ दैत कहलक-
“बौआ, पहिने पढ़ि कऽ सुना दैह। तहन लिखिओ दिहऽ।”
पत्र पढ़ि कऽ सोहन सुना देलकै।
समाचार सुनि रामसुनरिक मन खुशीसँ उत्साहित भऽ गेलै। बाजलि-
“बौआ आब चिट्ठी लिखि दियौ।
सोहन चिट्ठी लिखए लगल-
परमानपुर
ता. ०३.०७.२००७
फेकू।
असीरवाद।
अखनि हम अपने थेहगर छी तँए हम्मर
चिन्ता जुनि कर। रहैले घरो अछिए। एक घैल पानि स्कूलबला कलपर सँ लऽ अबै छी वएह भरि
दिन चलैए। तँए पानिओक दिक्कत नहियेँ अछि। नहाइले धारो आ पोखरिओ अछि। कहियो-काल बर्खोमे
नहा लइ छी। तँए ऐ सभले तूँ चिन्ता किए करै छेँ?
अखनि
खाइ-खेलाइक उमेर छौ। तँए कमा कऽ जे मन फुड़ौ से करिहेँ। अगिला साल धरि अबिहेँ, बिआहो कऽ देबौ। असगरे अँगनामे नीक नै लगैए।
माए, रामसुनरि।
साल भरि बित गेल। जहिना गाममे
रामसुनरि अपना काजमे हराएल तहिना दिल्लीमे फेकुओ। साले भरिमे फेकुआ कपड़ा सिलाइक
कारीगर बनि गेल। अपना देहक कपड़ा-लत्ता किनैत-किनैत फेकुआक सालो भरिक दरमाहा सठि
गेल। माएक जिनगी तँ जहिनाक तहिना रहल मुदा फेकुआक जिनगीमे बदलाउ आएल। दुब्बर-दानर
फेकुआ फूटि कऽ जुआन भऽ गेल। कपड़ा सिआइक लूरि भेने आत्मबलो मजगूत भेलै। मुदा गामक
जिनगी आ दिल्लीक जिनगीक बीचक संघर्ष फेकुआक मनमे चलिते रहल।
रवि दिन। रतनो आ फेकुओक छुट्टी रहए।
सूति उठि दुनू ममियौत-पिसियौत विचारलक जे साल भरिसँ बगेरी नै खेलौं। से नै तँ आइ
बगेड़ीए आनब। तैबीच रोडपर देखलक जे पुलिसक गाड़ी इम्हरसँ-इम्हर कऽ रहल छै। दुनू भाँइकेँ
कोनो भाँजे ने लगै। कोठरीसँ निकलि रतना चाहबलासँ पुछलक। चाहबलासँ भाँज लगलै जे
महल्लासँ एकटा जुआन लड़की आ एकटा सेठक बेटाक अपहरण रातिमे भऽ गेलै। समाचार सुनि
दुनू भाँइ डरा गेल। बगेरीक विचार छोड़ि गामक गप-सप्प करए लगल।
रतना बाजल-
“बौआ, तोरा साल लगि गेलह। एक बेर गाम जा सबहक भेँट केेने आबह।”
गामक नाओं सुनिते फेकुआक मन उड़ि कऽ
दोसर दुनियाँमे पहुँच गेलै। मन पड़लै- चिमनीक ईंटा.., चापाकल.., घरक आगूक चौमास...।
मन गामक सीमापर अँटकि गेलै। सीमापर
सँ अँगना पहुँचैक साहसे ने होइ। किएक तँ बाटेपर माएकेँ ठाढ़ भेल देखए। की कहैत हएत
माए? साल भरि भऽ गेलै, ने एक्कोटा पाइ
पठौलक आ ने एक्को खण्ड साड़ी। कहियो काल जे अस्सक पड़ैत हएत तँ के दबाइओ आनि कऽ दैत
हेतै। पौरुकाँ जे चिट्ठी आएल, तइ दिनसँ दोसर चिट्ठीओ ने
आएल हेन। हमहूँ तँ नहियेँ पठौलिऐ। छुच्छे चिट्ठीए लिखने की हेतै। मोने-मन बुढ़िया
सरापैत हएत। कहैत हएत जे छौंड़ा ढहलेलक ढहलेल रहिए गेल। मुदा हमहीं की करब? छुच्छे हाथे गामे जा कऽ की करब? टिकटो जोकर पाइ नइए। चिन्ता आ सोगसँ फेकुआक मन दबा गेल।
कोनो बाटे ने सुझैत। मनक भीतर बिर्ड़ो उठि गेलै। बिर्ड़ोक हवामे फेकुआक मन सोंगक
तरसँ निकलि गेल। मनमे एलै, गाम तँ गाम छी। जैठाम लोक
माघक शीतलहरी आगि तापि कऽ काटि लइए। बिनु कम्मल-सीरकक जाड़ बिता लइए, गाछ तर जेठक रौद काटि लइए। मुदा दिल्लीमे से हएत? साल भरिक कमाइ साल भरिक मौसिमक अनुकूल कपड़ेमे चलि गेल। नै लैतौं
तँ सेहो नै बनैत। लेलौं तँ गाम छूटि गेल। जहिना घनघोर वादलक फाँटसँ सुरूजक रोशनी छिटकैत
तहिना फेकुओक मनमे भेल। रतनाकेँ कहलक-
“भैया, एकटा चिट्ठी लिखि दैह।”
लगेमे रतनाकेँ सभ किछु छेलै।
पोस्ट-कार्ड निकालि लिखैले तैयार भेल। फेकुआ लिखबए लगल-
दिल्ली
ता. ११.०८.२००८
माए,
गोड़ लगै छियौ।
मनमे बहुत रहल हेतौ जे तोरो बेटा
दिल्लीमे नोकरी करै छौ। मुदा सभ हरा गेल। खाली एक्केटा चीज बँचल जे ऐठाम–-दिल्लीसँ, ओइठाम-गाम
धरि जीबैक रस्ता धड़ा देत। तँए खुशी अछि। हाथ खाली अछि। गाम केना आएब?
फेकुआ।
चारिए दिनमे चिट्ठी माएक हाथ
पहुँचल। चिट्ठी हाथमे अबिते रामसुनरि निङहारि-निङहारि देखए लागलि। छौड़ा केतौ अछि
जीबैत तँ अछि। बेटा धन छी। केतौ रहऽ। आब तँ फूटि कऽ जुआन भऽ गेल हएत। जहिना
चाह-पान खा-पी बड़का लोकक धोधि फूटि जाइ छै, तहिना तँ फेकुओकेँ भेल हएत। किएक तँ ऊहो
ने चाह-पान खाइत-पीबैत हएत। गोराइओ गेल हएत। मोछो-दाढ़ी भऽ गेल हेतै। जहिना भगवान
घरसँ पुरुख उठा लेलनि, तहिना तँ फेर दैयो देलनि। जुआन बेटापर नजरि पहुँचिते रामसुनरिक
मन खुशीसँ नाचि उठलै। मोने-मन बुदबुदाए लागलि-
“दस बर्खसँ घरमे पुरुख नै
छल तँए कि कोनो पुरुखक घरसँ हमर घर अधला चलल। संतोषे गाछमे मेबा फड़ैए।”
परसुका बात मन पड़लै, चाहक दोकानपर
परसू पंडीजी कहैत रहथिन जे ऐ बेर शुरूहे अगहनसँ घन-घनौआ लगन अछि। हमहूँ फेकुआक
बिआह कइए लेब। बिआह मनमे अबिते सोचलक, बहुत दिनसँ पाँच गोटेकेँ अँगनामे हाथो नै
धुऐलौं। सेहो कइए लेब। समाजक भोजमे तँ नै सकब मुदा जहाँ धरि सकरता हएत, तइमे पाछुओ नै हटब। लोक ई नै बुझै जे मसोमातक बेटाक बिआह
होइ छै। डफरा-बौसली हवागाड़ी सेहो लइए जाएब।
अनका जकाँ एक ढकियाक मुँह नै पसारब। अपना बेटी-जमाएकेँ जे देत से देत। हम किए मंगिऔ।
जे आदमी पोसि-पालि कऽ एकटा मनुख देबे करत तेकरासँ फेर की मंगिऔ? किछु नै मंगबै। लूरि रहत तँ कामधेनु बना कऽ राखब नै तँ
माटिक मुरूत रहत। एकाएक रामसुनरिक नजरि चिट्ठीपर पहुँचल। पोस्ट-कार्ड निकालि हियासि-हियासि देखए लगली। फुटा-फुटा करिया अक्षर तँ नै बुझैत मुदा कृष्ण जकाँ कारी मुरूत जरूर बूझि पड़ैत। चिट्ठी पढ़ाबै लऽ
रामसुनरि विदा भेल। अँगनासँ निकलिते मनमे उठलनि, आब की कोनो पहुलका जकाँ लोककेँ
बारह बर्ख कटिया सोन्हबए पड़ै छै। आब तँ साले भरिमे लोककेँ धिया-पुता भऽ जाइए।
कहुना भेल तँ हमरो फेकुआ शहरे-बजारक भेल किने। एते बात मनमे अबिते मुहसँ हँसी
निकलल। असगरे। तँए कानकेँ सुनै दुआरे तेना रामसुनरि जोरसँ बजैत जेना दोसरकेँ कहैत
होइ। फुसीयाहोक बेटी जुग जितलक। भाग तँ मुँह-कान नीक नै छै। नै तँ जुगमे भूर करैत।
बिआहक आठमे मासमे बेटी भऽ गेलै। ई तँ धैनवाद ऐ समाजकेँ दी जे एक सूरे सभ बाजल जे
सतमसुआ बच्चा छिऐ। जँ एना बिआहक बिदागरीमे हएत तँ केहेन होएत? मुदा ओ बच्चा सतमसुआ नै। समाज झूठो बाजि ओकरा पालन-पोसन कऽ
बचेलक।
रविक दरबज्जा लग अबिते रामसुनरिक
नजरि चिट्ठीपर पहुँचल। रवि दरबज्जेपर बैसि किछु लिखै छल। रामसुनरिकेँ लग अबिते रबि
उठि कऽ चौकीपर बैसबैत पुछलक-
“काकी फेकू भैयाक बिआह
कहिया करबीही? हमहूँ बरियाती जेबौ?”
रविक बात सुनिते रामसुनरिक मन वृन्दाबनक
रास लीलापर पहुँच गेल। कनीए खान कृष्णक रास-लीला देखि घूमि कऽ आबि चिट्ठी पढ़बो आ लिखबो लेल रबिकेँ कहलक। चिट्ठी
पढ़ि कऽ रबि सुना देलक। पत्र लिखैले तैयार होइत बाजल-
“की सभ लिखब?”
रामसुनरि लिखबए लागलि-
परमानपुर
ता. १५.०८.२००८
बौआ फेकू।
हम तोरा कमाइक कोनो आशा केने छी जे पाइ नै छौ तँ गाम केना ऐमे? केकरोसँ पैंच-खोंइच लऽ कऽ चलि आ। तीन भुरकुरी धान-गहुम रखने
छी, वएह बेचि कऽ दऽ देबै। आब तहूँ चेतन
भेलेँ। लोक कलंक जोड़त। हमरो आब ऐ दुनियाँमे नीक नै लगैए। तँए सोचै छी जे अपन काज
जल्दी पुरा ली। अगते अगहनमे चलि अबिहेँ। ताबे कनियाँ ठेमा कऽ रखबौ। अखनि हमहूँ
थेहगर छी मुदा ऐ जिनगीक कोन ठेकान छै। आब ई
परिवारो आ दुनियोँ तोरे सबहक ने हेतौ। समैपर चलि अबिहेँ, जइसँ काज बिथुत ने होउ।”
माए ।
माएक पत्र सुनि फेकुआ मोने-मन खूब
खुशी भेल। मनमे भेलै, हमरो काज ऐ दुनियाँ, ऐ समाजमे छै। मुदा मनमे
खुशी बेसी काल टिकलै नै। लगले माघक कुहेस जकाँ बुधि अन्हरा गेलै। कोन मुँह लऽ कऽ
गाम जाएब। साल भरिक कमाइ माएक हाथमे की देबै। ई बात सत्य जे हमरा भरोसे माए नै जीबैए।
मुदा हमरा ओकर कोनो दायित्व नै अछि, सेहो तँ नै। हे भगवान कोनो
गर सुझाबअ।
पनरहे दिनक पछाति एकटा घटना घटल।
फेकुआक नोकरी छूटि गेल। ओना नओ गोटे संग फेकुआ काज करैत। मुदा आठो पुरना कारीगर
समयानुसार अपनाकेँ बदलैत जाइत रहए नव-नव डिजानिक कपड़ा सिबैक लूरि सिखैत छेलए।
फेकुआ अनाड़ी, तँए शुरूहसँ सिलाइक काज सिखए पड़लै।
साल भरिमे कहुना कऽ पुरना दिल्लीक कारीगर बनल। मुदा फैशनमे बिहाड़ि एने फेकुआ उड़ि
कऽ कातमे खसल। ओना मालिकोक मनमे बेइमानी घोंसियाएल रहए। बेइमानीक कारण छल पाइबलाक
चसकल मन। एकटा अट्ठारह बर्खक लड़की कारीगर दू हजार दरमाहामे भेँट गेलै।
सबा बर्खसँ शहरमे रहैत-रहैत फेकुओक
सूतल बुधि जागि कऽ करोट लिअ लगलै। जइसँ आत्मबलोक जनम भऽ चुकल छेलै। मुदा खिच्चा।
सक्कत बनिए रहल छेलै। जहिना मालिक नोकरीसँ हटैक बात कहलकै तहिना फेकुआ हिसाब
मंगलक। हिसाब लऽ फेकुआ डेरा विदा भेल। पाइ रहबे करैए। रस्तेमे काॅफी पीब डेरा आएल।
डेरा आबि पंखा खोलि पलंगपर ओंघरा गेल। ओंघराइते मनमे अाबए लगलै- ई शहर छी, गाम नै। शहरमे जइ तेजीसँ मशीन, फैशन आ जीवन-शैली बदलि रहल अछि, ओइमे हमरा सन-सन मुरूखक कोन बात जे पढ़लो-लिखल लोक ओंघरनियाँ
देत। नवका मशीन पुरना इंजीनियरकेँ धक्का देत। पुरना बुधिकेँ नवका बुधि धक्का
देत। मुदा नीक-अधला के बूझत? सभ भोग-विलासक जिनगीक पाछू
आन्हर बनि गेल अछि। बाप रे! ई तँ भुमकमक लक्षण छी। फेर
मनमे एलै, भरिसक हमर माथ, नोकरी छुटने
तँ ने चढ़ि
गेल। ओह! अनका विषएमे अनेरे ओझराइ छी। जेकरा
भोगए पड़तै ओकरा सुआस बूझि पड़ै छै, तँ हमरे की। ठनका ठनकै छै
तँ कियो अपना माथपर हाथ लऽ साहोर-साहोर करैए। फेर मनमे एलै, हमहूँ तँ जूड़शीतलक
नढ़िए जकाँ भेल छी। एक दिस चारूभागसँ कुकुर दाँतसँ पकड़ि-पकड़ि तीड़ैए तँ दोसर दिस
शिकारी सभ लाठी बरिसबैए। गामक लूरि सीखलौं नै,
सीखि लेलौं
शहरक लूरि। तँ लिअ आब। क्विन्टलिया बोरामे भरि-भरि रखने जाउ। फेकुआक मन औनाए
गेल। दुबट्टिएमे हरा गेल। तिनबटिया-चारिबट्टिया तँ बाँकीए अछि। माएपर तामस उठलै।
बुदबुदाए लगल-
“ई बुढ़िया गछा लेलक जे शुरूहे
अगहनमे चलि अबिहेँ। कनियाँ ठेमा कऽ रखबौ। बिआह कइए देबौ।”
एक दिस केचुआएल कनियाँक बदलैत रूप
तँ दोसर दिस माएक सिनेह। समुद्रक पानि जकाँ फेकुआक मनकेँ अस्थिर कऽ देलक। सोचए लगल
जे माए नीक छोड़ि कहियो अधला नै केलक आ ने कहियो सोचलक, ओकरापर आँखि उठाएब अनुचित छी। काल्हिए गाम चलि जाएब। बिआहो
कइए लेब। दू गोटे पति-पत्नी ओहेन लोक एकठाम हएब जे किछु कऽ सकैए।
फेकुआ दू-पाइक आशा हृदैमे समेटि सँझुका
गाड़ी पकड़ि, तेसर दिन गाम पहुँच गेल।
¦¦¦


text:
मोतिहारी। 19 जनवरी। नेपाल पुलिस कैल्ह बुधवार दिन पाकिस्तानी खुफिया एजेंसी आईएसआई के ओय एजेंट के प्रत्यर्पण केर प्रक्रिया शुरू क' देलन्हि, जे पिछ्ला बरख भारत मे अप्पन लोग सभक जरिए 2 बड़का रेल दुर्घटना के साजिश रचने छल। कानपुर के नजदीक भेल ई हादसा मे 150 यात्री केर जान गेल छल, जखनकि 200 से बेसी घायल भेल छल।
जाहि आईएसआई एजेंट का दुबई से प्रत्यर्पण कराओल जे रहल अछि, ओ एक नेपाली शख्स छैथ। हुनकर नाम शमशुल हुदा अछि। कानपुर रेल हादसा के बाद मोतिहारी आर नेपाल मे छह लोग केर गिरफ्तारी के बाद हुदा के बारे मे पता चलल। हुदा अप्पन नेटवर्क नेपाले के बृज किशोर गिरी उर्फ बाबा गिरी, शम्भू गिरी आर मुजाहिर अंसारी के जरिए चलबैत छला। ई तीनों क' नेपाल मे गिरफ्तार कायल गेल अछि। बृज किशोर बिहार के तीन अपराधी उमाशंकर पटेल, मोतीलाल पासवान आर मुकेश यादव क' तीन लाख टाका देना छल। पाई देबाक मकसद इंदौर-पटना एक्सप्रेस आर सियालदह-अजमेर एक्सप्रेस क' दुर्घटना केर शिकार बनेबाक साजिश रचब छल।
बिहार के इये तीनो अपराधि गछलन्हि कि ओ सभ नेपाल के एक आईएसआई एजेंट के लेल काज केलन्हि। मामला के जांच क' रहल इंस्पेक्टर अरुण कुमार कुशवाहा क' नेपाल के बारा कहलनि कि हमसब शमशुल हुदा केर प्रत्यर्पण केर प्रक्रिया शुरू क' देना छी। एम्हर, भारत मे नैशनल इन्वेस्टिगेशन एजेंसी (एनआईए) आर इंटेलिजेंस ब्यूरो के अफसर कैल्ह बुधवार दिन मोतिहारी पहुंच गेला। ऐता ओसभ ओहि तीनो संदिग्ध आतंकि से पूछताछ केलन्हि, जे सभ ट्रेन दुर्घटना मे शामिल होयबाक बात गछलन्हि अछि।


text:
जिला भरिमे सैकड़ों सरकारी स्कूल मे शिक्षक सहित छोट-छोट बच्चा क' स्कूली पढ़ाई बाधित करि उक्त श्रृंखला के पूर्वाभ्यास मे कैको दिन से झोंकल जे रहल अछि। दरभंगा प्रखंड शिक्षा पदाधिकारी दिस से जारी एक आदेश मे कहल गेल अछि कि दरभंगा जिला कार्यक्रम पदाधिकारी (ज्ञापांक 289 दिनांक 15-12-16 के आलोक मे) विद्यालय के शिक्षक परिवार सहित, टोला सेवक, वर्ग 5 से 12 तक के छात्र-छात्रा सभके अभिभावक सहित मानव श्रृंखलामे भाग लेबाक लेल कहल गेल अछि। ओतहि मानव श्रृंखला केर तैयारी व जागरूकता अभियान के तहत आगामी 16,18 व 20 जनवरी तक स्कूल सभमे तैयारी के बात उक्त आदेश मे देल गेल छल।
शिक्षाविद् अरूण कुमार ठाकुर कहला कि मानव श्रृंखला मे स्कूली बच्चा सभले लगायब कतहुँ से सही नहि अछि। सरकारी स्कूल के शिक्षक सभ एहिपर किछ भी बाजबा से सीधे इंकार क' देलन्हि अछि। विगत कैको दिनसे मानव श्रृंखला के नाम पर स्कूल के पढ़ाई बाधित चैल रहल अछि। ठीक से वर्ग संचालन नहि भ' रहल अछि। आगामी तीन दिन धरी इये हालात रहत।


text:
विजय/ वरूण
दरभंगा। बेल्जियम क डेनियम फाउंडेशन क माध्यम स दरभंगा आयल छात्र डीएमसीएच क टीबी डीसी वार्ड मे बनि रहल इंटर मिडिएट रिफयार्स लैब मे श्रमदान क पूरा शहर कए अपना दिस आकर्षित क लेलथि अछि। विदेश स आयल इ छात्र सब 12वीं कक्षा क छथि। बेल्जियम क इ छात्र सब केवल एहि ठाम श्रमदान नहि क रहल छथि बल्कि एहि दल क सदस्य डेनियम फाउंडेशन क छत्रछाया मे एहि केंद्र लेल 1 करोड़ 80 लाख टका सेहो जुगाड केलथि अछि। इ अर्थ संग्रह इ छात्र सब अपन देश मे क एहि ठाम दान देलथि अछि आ अर्थदान क संग-संग श्रमदान सेहो द रहल छथि। एहि स डीएमसीएच क टीबीडीसी वार्ड मे राज्यक दोसर पैघ अत्याधुनिक प्रयोगशाला बनि सकत। एहि प्रयोगशाला कए बनला स एहि इलाका क टीबी रोगी कए बहुत सुविधा भेटत। कुल 12टा छात्र-छात्राक इ दल बेल्जियम स एक सप्ताह लेल दरभंगा आयल अछि। हिनक कहब अछि जे श्रमदान आ एहन क्षेत्र लेल फंड जुटायब हिनकर शिक्षाक महत्वपूर्ण हिस्सा अछि। दलक सदस्य एस माइकल कहला जे डब्लूएचओ क रिपोर्ट क अनुसार दरभंगा मे टीबी रोगी क संख्या काफी बेसी अछि। एहि ठाम कैट वन आ टू क दवाई स इलाज नहि भ पाबि रहल अछि। एहन मे अगर एहि ठाम हमर सबहक सहयोग स इ लैब बनि जाएत त इलाज संभव भ सकत। एहि लैब क निर्माण क बाद एहि ठामक मरीज कए इलाज लेल अन्य प्रदेश जेबाक जरूरत नहि रहत। माइकल उम्मीद दैत कहला जे इ लैब दरभंगा कए टीबी रोग स मुक्त क देत।
टीबीडीसी वार्ड मे एहि छात्र सब कए सीमेंट-गारा आ ईंट ढोइत देख कए दरभंगा क लोक आश्चर्य चकित भ रहल अछि। केतबा पैघ विडम्बना अछि जे अध्ययन क दौरान श्रम क महत्ता बतानिहार हमार भारतीय शिक्षा प्रणाली अपन देश मे आब समाप्त भ चुकल अछि। खास कए दरभंगा मे त इ इतिहासक पन्ना मे नुका गेल अछि। पुरानी पीढी क लोक क कहब अछि जे आजादी क बाद तक दरभंगाक राज स्कूल आ किछु आओर स्कूल मे छात्र लेल श्रमदान आ हस्तकला शिक्षा क महत्वपूर्ण आ अनिवार्य हिस्सा छल। स्कूल क कक्षा क सफाई क जिम्मा छात्र सब पर छल। झाडू, टोकरी, चटाई छात्र अपन हाथ स बनबैत छल। स्कूल छात्र सब कए खेती करबा लेल गाम सेहो ल जाइत छल। बाँध मरम्मत, सड़क मरम्मत सन काज सेहो छात्र श्रमदान क करैत छलाह। मुदा आइ शिक्षा क मतलब बदलि चुकल अछि। भारतीय शिक्षा प्रणाली स प्रेरणा लकए विदेशी छात्र-छात्रा जखन हमर घर मे श्रमदान करबा लेल अबैत छथि त हम हुनका देख चकित होइत छी, हमर बीचक किछु लोक हुनका देख हंसैत छथि मुदा एक आदमी हमर सबहक बीच मे एहन नहि छथि जे हुनका संग हाथ मिला कए श्रमदान क सकथि। सात समुन्दर पार स भारतीय संस्कृति क लुप्त भ चुकल सुगंध स दरभंगा कए एक बेर फेर सराबोर करबा लेल आयल बेल्जियम क एहि छात्र-छात्रा क जज्बा कए इ’समाद परिवार दिस स नमन।
maithili news, mithila news, bihar news, latest bihar news, latest mithila news, latest maithili news, maithili newspaper


text:
सहरसा । अनुसूचित जाति-जनजाति कल्याण मंत्री आ जिला क प्रभारी मंत्री जीतन राम मांझी कहला अछि जे कोसी क्षेत्र मे दर्जन भरि एहन ऐतिहासिक आ पुरातात्विक महत्व क स्थल अछि, जे पूरा देश कए आकर्षित क रहल अछि। एहन आयोजन स हम अपन ओ धरोहर क संरक्षण आ संवर्द्धन क सकब । सरकार एहन धरोहर क रक्षा आओर राज्य क विकास क प्रति कटिबद्ध अछि।
कोसी महोत्सव क उदघाटन केलाक बाद जनसमूह कए संबोधित करैत ओ कहला जे कोसी महोत्सव जेहन आयोजन हमर गौरवशाली संस्कृति, ऐतिहासिक धरोहर, पूर्वज क संस्कार अक्षुण्ण राखय मे बड़ भूमिका अदा करि सकैत अछि। अपन सभ्यता आ संस्कृति क कारण भारत सोंसे दुनिया मे विश्व गुरु क नाम से जानल जाएत अछि। मुदा, पश्चिमी सभ्यता क प्रभाव मे हम सब अपन संस्कृति आ संस्कार बिसरल जा रहल छी। मांझी कहलथि जे ओ सौभाग्यशाली छथि जे हुनका एहि आयोजन मे शामिल हेबाक गौरव प्राप्त भेल । एहि मौका पर कोसी दर्पण स्मारिका क विमोचन सेहो कैल गेल ।
ज्ञात हो जे मिथिला क कोसी क्षेत्र क समृद्ध सांस्कृतिक विरासत आ ओकर विशिष्टिता स आमजन कए परिचित करेबा आ पर्यटक कए प्रवाह कए बढ़ेबा लेल राष्ट्रीय मानचित्र पर कोसी क सुंदर स्वरूप कए निखारबा क लेल कोसी महोत्सव क वार्षिक आयोजन 2002 मे शुरू कैल गेल छल। 2008 मे कोशी महोत्सव क बिहार सरकार क पर्यटन कैलेण्डर मे शामिल कैल गेल।
कार्यक्रम क संचालन मुक्तेश्वर मुकेश केलथि। डीएम सतीश चंद्र झा सेहो उपस्थित लोग सबकए अभिवादन केलथि। सभा कए प्रमंडलीय आयुक्त विमलानंद झा, विधायक डॉ. अरुण कुमार, डॉ. आलोक रंजन, जदयू जिलाध्यक्ष धनिकलाल मुखिया, भाजपा जिलाध्यक्ष राजीव रंजन संबोधित केलथि।
उदघाटन समारोह क भव्य बनेबा लेल सहरसा क नाट्य-नृत्य संस्था स्वरांजलि द्वारा स्वागत गान आ होली गीत गाउल गेल। कार्यक्रम क अगिला कड़ी मे मुंबई क स्थापित पार्श्व गायिका तृप्ति शाक्या आ हुनकर म्यूजिकल ग्रुप द्वारा रंगारंग कर्यक्रम प्रस्तुत कैल गेल। बता दी जे कर्यक्रम क दोसर दिन यानी 9 मार्च कए आकाशवाणी दरभंगा क कलाकार, क्षेत्रीय कलाकार आ प्रसिद्ध भोजपुरी गायिका नूतन कुमारी नीतू अपन सुर क धार बहौती। एतबे टा नहि असम कए बिहू नृत्य सेहो होएत।
एक दिस जतय रंगारंग कर्यक्रम दर्शक कए झुमबा लेल मजबूर कए देलक ओतहि खेल प्रतियोगिता क आयोजन नहि भेला स खिलाडी सब कए किछु निराशा भेटल। एहि आयोजन मे पहिल दिन कबड्डी, फ़ुटबाल आ बेडमिन्टन प्रतियोगिता क आयोजन होइत छल मुदा मधेपुरा आ सुपौल जिला स खिलाड़ी भाग लेबा लेल नहि एलथि। बैडमिन्टन में जतय खाली सहरसा ट़ा क खिलाड़ी भाग लेलैथि ओतहि कबड्डी मे सहरसा क टीम कए दू समूह मे बाटि कए उद्घाटन मैच करा देल गेल । मधेपुरा स जे किछु थोड बहुत फुटबाल क खिलाड़ी आयल छलाह ओ सेहो मैदान स लौटि गेलाह। खिलाड़ी क कहब छल जे 10 बजे स आयल छी मुदा पेयजल क सुविधा तक उपलब्ध नहि अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
पटना । पटना स्थित एम्स राज्य क नहि बल्कि देश आ दुनिया क कोनो कोने मे सही इलाज मुहैया करा सकैत अछि। अहां बस बताउ, अहांक कष्ट की अछि, एम्स ओकरा दूर करत। जी हां, तकनीक क कमाल आ एम्स निदेशक क दूरदर्शिता स देश क पहिल ‘विश्वमय अस्पताल’ क परिकल्पना साकार भ रहल अछि। एखन परीक्षण क तौर पर ट्रामा आ इमरजेंसी सेवा प्रतिदिन सांझ चारि स पांच बजे क बीच शुरू कैल गेल अछि। 22 जनवरी कए विधिवत शुभारंभ क बाद एकरा पूर्णकालिक बना देल जाएत। पूर्ण ओपीडी चालू भेलाक बाद एकर पूरा लाभ सुदूर क्षेत्र क लोक कए भेट सकत। 22 जनवरी कए विधिवत शुभारंभ क बाद दरभंगा समेत नालंदा, बाढ़, पालीगंज, दानापुर, दीघा, सिवान, मोकामा, गोपालगंज, आ मधुबनी सन करीब दस ठामक लोक कए एकर लाभ भेटत। एम्स निदेशक क कहब अछि जे योजना कए जल्द अन्य जिला मे सेहो एकरा स्थापित कैल जाएत, मुदा कुल आठ हजार 411 पंचायत मे स करीब पांच हजार पांच सौ स बेसी पंचायत मे एखनो बिजली आ इंटरनेट क सुविधा नहि अछि जाहि स ओहि ठाम छतीसा क लाभ देबा मे सरकार कए दिक्कत भ रहल अछि।
स्वास्थ्य मंत्री अश्वनी कुमार चौबे सेहो एहि बेमिसाल अवधारणा क परीक्षण देखबा लेल पटना स्थित एम्स पहुंचल छलाह। ओहि ठाम ओ देखला जे कोना एहि ठामक चिकित्सक क लाभ सुदूर गाम क मरीज कए भेटत। गरीब स गरीब आदमी टेलीमेडिसिन क द्वारा सुपर स्पेशियलिटी इलाज अपन गाम मे प्राप्त क सकत। वीडियो कान्फ्रेंसिंग स ओ लंदन मे रहनिहार बिहारी मूल क प्रो. डा. वी. गौतम स सेहो गप केलथि। डा. विजय मंत्री कए आश्वस्त केलथि जे इमरजेंसी आ डिजास्टर इलाज मे छतीसा ऐतिहासिक डेग अछि। एहन देश क कोनो राज्य मे पहिने नहि भेल अछि। हम एम्स कए गाम-गाम तक पहुंचा देब। डा. गौतम सेहो कहला जे दिल्ली एम्स क एपेक्स ट्रामा सेंटर स बेहतर केंद्र पटना मे खुलत। लोक पटना आबि कए सीखताह जे कोना ट्रामा आ इमरजेंसी इलाज कैल जाइत अछि। एकर बाद श्री चौबे एक कए बाद एक छहटा रोगी क एहि तकनीक स इलाज करैत डा. जीके सिंह, डा. गौरव पांडेय, डा. केके शर्मा आ डा. अनिल कुमार क टीम कए देखलथि। श्री चौबे कहला अछि जे 22 जनवरी कए जखन छतीसा क विधिवत शुभारंभ होएत तखन देश-विदेश स एहि धरती क विशेषज्ञ चिकित्सक आउताह। ओहि दिन प्रदेश मे पहिल बेर ब्रेन ड्रेन क बजाय ब्रेन गेन होएत। बहुत रास प्रख्यात चिकित्सक विदेश छोडि कए एहि ठाम एबा लेल उत्सुक छथि। ओ कहला जे आब समाज क अंतिम व्यक्ति तक विश्वक सबस आधुनिक इलाज पहुंचब संभव भ सकत।
ज्ञात हुए जे एम्स क निदेशक डा. गिरीश कुमार सिंह आमलोक कए अपना स जोडैत संकटमोचन नागरिक आ छतीसा नामक योजना शुरू केलथि अछि। छतीसाक तकनीक क संबंध मे ओ कहला जे छतीसा एहन युवा पेशेवर कए स्वयंसेवा क तहत जोडलक अछि जे संस्थान आ रोगी क बीच संवाद सेतु क काज करताह। एम्स प्रबंधन छतीसा स जुड़ल लोक कए संस्थान मे उपलब्ध सुविधा क जानकारी देत। रोगी स्वयंसेवी पेशेवर क माध्यम स छतीसा क लाभ लेल जा सकत। ओ इंटरनेट क माध्यम स एम्स मे डाक्टर क ओहि पैनल स सम्बद्ध हेताह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
पहिल ‘विश्वमय अस्पताल’ क शुभारंभ 22 कए, दरभंगा कए भेटत लाभ
पटना । पटना स्थित एम्स राज्य क नहि बल्कि देश आ दुनिया क कोनो कोने मे सही इलाज मुहैया करा सकैत अछि। अहां बस बताउ, अहांक कष्ट की अछि, एम्स ओकरा दूर करत। जी हां, तकनीक क कमाल आ एम्स निदेशक क दूरदर्शिता स देश क पहिल ‘विश्वमय अस्पताल’ क परिकल्पना साकार भ रहल अछि। एखन परीक्षण क तौर पर ट्रामा आ इमरजेंसी सेवा प्रतिदिन सांझ चारि स पांच बजे क बीच शुरू कैल गेल अछि। 22 जनवरी कए विधिवत शुभारंभ क बाद एकरा पूर्णकालिक बना देल जाएत। पूर्ण ओपीडी चालू भेलाक बाद एकर पूरा लाभ सुदूर क्षेत्र क लोक कए भेट सकत। 22 जनवरी कए विधिवत शुभारंभ क बाद दरभंगा समेत नालंदा, बाढ़, पालीगंज, दानापुर, दीघा, सिवान, मोकामा, गोपालगंज, आ मधुबनी सन करीब दस ठामक लोक कए एकर लाभ भेटत। एम्स निदेशक क कहब अछि जे योजना कए जल्द अन्य जिला मे सेहो एकरा स्थापित कैल जाएत, मुदा कुल आठ हजार 411 पंचायत मे स करीब पांच हजार पांच सौ स बेसी पंचायत मे एखनो बिजली आ इंटरनेट क सुविधा नहि अछि जाहि स ओहि ठाम छतीसा क लाभ देबा मे सरकार कए दिक्कत भ रहल अछि।